AN COIMISIÚN EORPACH An Bhruiséil,4.5.2016 COM(2016) 271 final 2016/0131(COD) Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE maidir le Gníomhaireacht an Aontais Eorpaigh um Thearmann agus lena n

aisghairtear Rialachán (AE) Uimh. 439/2010



MEABHRÁN MÍNIÚCHÁIN 1.COMHTHÉACS AN TOGRA •Forais agus cuspóirí an togra An 6 Aibreán 2016, ghlac an Coimisiún Teachtaireacht dar teideal "I dtreo athchóiriú ar an gComhchóras Eorpach Tearmainn agus bealaí dlíthiúla chuig an Eoraip a fheabhsú", ina leagtar amach tosaíochtaí an Choimisiúin chun feabhas a chur ar an gComhchóras Eorpach Tearmainn (CET). D’fhógair an Coimisiún, ar iarratais ón gComhairle Eorpach, go ndéanfadh sé athchóiriú de réir a chéile ar chreat reatha an Aontais trí chóras inbhuanaithe agus cothrom a chur ar bun lena gcinntear cé na Ballstáit atá freagrach as iarrthóirí tearmainn, trí chóras Eurodac a neartú, trí theacht ar chóineasú níos fearr sa chóras tearmainn agus, ar an gcaoi sin, bac a chur ar ghluaiseachtaí tánaisteacha, agus trí shainordú feabhsaithe a fhorbairt don Oifig Tacaíochta Eorpach do Chúrsaí Tearmainn (EASO). Tá an togra seo á chur i láthair mar chuid den chéad phacáiste le haghaidh athchóiriú CET in éineacht le dhá thogra eile, mar atá togra chun athchóiriú a dhéanamh ar chóras Bhaile Átha Cliath agus togra eile lena leasaítear córas Eurodac. Is é is aidhm don togra seo ról EASO a neartú agus gníomhaireacht a dhéanamh de a éascóidh cur chun feidhme CET agus a fheabhsóidh an dóigh a bhfeidhmíonn sé. Ó chuaigh sé i mbun oibre in 2011, thacaigh EASO ar bhonn leanúnach leis na Ballstáit na rialacha reatha a chur i bhfeidhm agus feidhmiú na nuirlisí a bhí ann cheana a fheabhsú. Tá taithí faighte ag an nGníomhaireacht agus meas ar a cuid oibre maidir le comhar praiticiúil idir na Ballstáit agus maidir le cuidiú leo a noibleagáidí faoi CET a chur chun feidhme. Le himeacht aimsire, tháinig forbairt de réir a chéile ar chúraimí EASO sa dóigh go mbeifí in ann freastal ar riachtanais na mBallstát agus CET ina iomláine, ar riachtanais iad a bhfuil fás fúthu i gcónaí. Tá méadú ag teacht ar an méid a bhraitheann na Ballstáit ar thacaíocht oibríochtúil agus theicniúil na Gníomhaireachta. Is mór an teolas agus an taithí atá ag an nGníomhaireacht ar réimse an tearmainn agus is mithid lárionad saineolais aisti féin a dhéanamh di seachas í a bheith ag brath go mór ar fhaisnéis agus ar shaineolas a chuireann na Ballstáit ar fáil. Dar leis an gCoimisiún, tá an Ghníomhaireacht ar cheann de na huirlisí sin a fhéadfar a úsáid go héifeachtach chun aghaidh a thabhairt ar na laigí struchtúracha in CET, laigí ar géire anois iad mar gheall ar theacht isteach imirceach agus iarrthóirí tearmainn san Aontas ar mórscála agus go neamhrialaithe, go háirithe i rith na bliana seo caite. Is amhlaidh nach bhféadfaí athchóiriú a dhéanamh ar CET gan sainordú a bheith ag an nGníomhaireacht a fhreagraíonn do na héilimh a bheidh ann de bharr an athchóirithe. Is den riachtanas é go mbeidh na hacmhainní is gá ag an nGníomhaireacht chun cúnamh a thabhairt do na Ballstáit i gcás géarchéime, ach is riachtanaí fós creat láidir dlí atá oibríochtúil agus praiticiúil a cheapadh don Ghníomhaireacht chun gur féidir tacaíocht bhreise a thabhairt do chóras tearmainn agus glactha na mBallstát agus chun gur féidir iad a chomhlánú. Is léiriú é ar an bhforbairt sin go mbeartaítear leis an togra Gníomhaireacht an Aontais Eorpaigh um Thearmann a thabhairt ar EASO feasta. Is leis an sainordú feabhsaithe, atá leagtha amach sa togra seo, a dhéantar gníomhaireacht chuimsitheach as EASO, gníomhaireacht a bhfuil sé de chumas aici an cúnamh oibríochtúil agus teicniúil is gá a thabhairt do na Ballstáit, comhar praiticiúil agus malartú faisnéise idir na Ballstáit a mhéadú, tacú le dáileadh iarratas ar chosaint idirnáisiúnta ar bhealach inbhuanaithe cothrom, faireachán agus measúnú a dhéanamh ar chur chun feidhme CET agus ar acmhainn na gcóras tearmainn agus glactha sna Ballstáit, agus cóineasú i measúnú na niarratas ar chosaint idirnáisiúnta a chumasú ar fud an Aontais. •Comhsheasmhacht le forálacha beartais atá ann cheana sa réimse beartais An 19 Feabhra 2016, mheas an Chomhairle Eorpach go gcaithfí dul chun cinn a dhéanamh chun creat reatha an Aontais a athchóiriú d'fhonn beartas tearmainn a bheadh daonnúil éifeachtúil a áirithiú. I dTeachtaireacht uaidh an 6 Aibreán 2016, dúirt an Coimisiún gurb é cuspóir foriomlán bheartas imirce agus tearmainn an Aontais imeacht ó chóras a leagann freagracht dhíréireach ar Bhallstáit áirithe agus a spreagann gluaiseachtaí neamhrialaithe i dtreo Ballstáit eile, cibé acu an trí dhrochdhearadh nó trí dhroch-chur chun feidhme is cúis leis. Is é an aidhm go mbeidh córas láidir éifeachtach ag an Aontas chun go ndéanfar bainistiú ar an imirce ar bhealach inbhuanaithe atá bunaithe ar phrionsabail na freagrachta agus na dlúthpháirtíochta. Sa Chlár Oibre Eorpach maidir leis an Imirce, d'aithin an Coimisiún an tábhacht a bhain le ról EASO i dtaobh comhbheartas láidir tearmainn a fhorbairt agus a chothabháil. Mheas an Coimisiún go bhféadfadh EASO an comhar praiticiúil a fheabhsú, ról a fhorbairt mar theach imréitigh d'fhaisnéis faoi thír thionscnaimh sa chaoi gur aonfhoirmí na cinntí a spreagfaí, bearta tábhachtacha a ghlacadh maidir le hoiliúint agus líonraí tiomnaithe d'údaráis náisiúnta a chur ar bun chun comhar oibríochtúil maidir le cúrsaí tearmainn a fheabhsú. I dTeachtaireacht an 6 Aibreán 2016, d'fhógair an Coimisiún go mbeadh sainordú níos láidre á mholadh aige do EASO i dtreo is go bhféadfaidh sé ról nua maidir le cur chun feidhme beartais agus ról oibríochtúil treisithe a tharraingt air féin. Bhainfí sin amach trí bhíthin sásra faireacháin a chur ar bun chun measúnú a dhéanamh ar chomhlíonadh cheanglais CET mar aon le cúraimí tábhachtacha eile amhail faisnéis faoi thír thionscnaimh a chur ar fáil agus a anailísiú, eochair dáileacháin chóras Bhaile Átha Cliath a oibriú agus idirghabháil a dhéanamh chun tacú leis na Ballstáit in éigeandálaí nó i gcásanna nach mbeadh na bearta riachtanacha ceartaitheacha déanta. Is é is aidhm don togra seo na huirlisí is gá a chur ar fáil do Ghníomhaireacht an Aontais Eorpaigh um Thearmann chun gníomhaireacht a dhéanamh de a éascóidh cur chun feidhme CET agus a fheabhsóidh an dóigh a bhfeidhmíonn sé. I ndáil leis sin, is comhlánú é ar na hionstraimí dlí agus beartais i réimse an tearmainn, go háirithe i dtaca le nósanna imeachta tearmainn, caighdeáin i dtaca le hincháilitheacht daoine aonair le haghaidh cosaint idirnáisiúnta, córas Bhaile Átha Cliath agus athshuíomh agus athlonnú. •Comhsheasmhacht le beartais eile an Aontais Tá an togra seo i gcomhréir leis an mbeartas cuimsitheach fadtéarmach maidir le bainistiú níos fearr a dhéanamh ar an imirce atá leagtha amach sa Chlár Oibre Eorpach maidir leis an Imirce ón gCoimisiún, clár oibre ina ndearnadh de Threoirlínte Polaitiúla an Uachtaráin Juncker sraith de thionscnaimh chomhleanúnacha, atá atreisitheach ar bhonn frithpháirteach, bunaithe ar cheithre cholún. Is iad na ceithre cholún sin: an dreasacht don imirce neamhrialta a laghdú, teorainneacha seachtracha a dhaingniú agus beatha daoine a shábháil, beartas láidir maidir le tearmann agus beartas nua maidir le himirce dhlíthiúil. Leis an togra cuirtear an Clár Oibre Eorpach maidir leis an Imirce chun feidhme a thuilleadh, go háirithe i dtaca leis an gcuspóir beartas tearmainn an Aontais a neartú de bhrí go náiritheoidh Gníomhaireacht an Aontais Eorpaigh um Thearmann go gcuirfear CET chun feidhme go hiomlán agus go comhleanúnach. 2.BUNÚS DLÍ, COIMHDEACHT AGUS COMHRÉIREACHT •Bunús dlí Tá an togra reachtach bunaithe ar Airteagal 78(1) agus (2) den Chonradh ar Fheidhmiú an Aontais Eorpaigh. •Coimhdeacht Is iad seo cuspóirí an togra seo: cur chun feidhme CET a éascú agus feidhmiú an chórais a fheabhsú; comhar praiticiúil agus malartú faisnéise a neartú idir na Ballstáit maidir le cúrsaí tearmainn; dlí an Aontais agus caighdeáin oibríochtúla a chur chun cinn sa chaoi go náiritheofar ardleibhéal aonfhoirmeachta maidir le nósanna imeachta tearmainn, coinníollacha glactha agus measúnú riachtanas cosanta ar fud an Aontais; faireachán a dhéanamh ar chur i bhfeidhm oibríochtúil agus teicniúil dhlí an Aontais maidir le tearmann agus breis tacaíochta, idir thacaíocht oibríochtúil agus tacaíocht theicniúil, a chur ar fáil do na Ballstáit chun go bhféadfaidh siad bainistiú a dhéanamh ar na córais tearmainn agus glactha, go háirithe tacaíocht do na Ballstáit sin a bhfuil a gcórais tearmainn agus glactha faoi bhrú díréireach. Ós rud é gur leis an leas coiteann é a áirithiú go ndéantar an creat dlíthiúil maidir le tearmann a chur i bhfeidhm go cuí, trí ghníomhaíochtaí comhbheartaithe idir na Ballstáit le tacaíocht ó Ghníomhaireacht an Aontais Eorpaigh um Thearmann, d'fhonn cobhsaíocht agus ord i bhfeidhmiú CET a dhaingniú, ní féidir leis na Ballstáit cuspóirí an togra seo a bhaint amach go leordhóthanach agus is fearr is féidir iad a bhaint amach ar leibhéal an Aontais agus féadfaidh an tAontas bearta a ghlacadh i gcomhréir le prionsabal na coimhdeachta, mar atá leagtha amach in Airteagal 5 den Chonradh ar an Aontas Eorpach.

•Comhréireacht Is trí na huirlisí is gá a chur ar fáil do Ghníomhaireacht an Aontais Eorpaigh um Thearmann chun is go bhféadfaidh sí aghaidh a thabhairt ar an mbrú díréireach ar chórais tearmainn agus glactha na mBallstát agus ar na laigí bunúsacha sna córais sin san fhadtéarma, atá an togra ceaptha freagairt do na réaltachtaí agus na dúshláin pholaitiúla atá os comhair an Aontais i réimse na himirce agus an tearmainn. Leis an togra seo, féachtar lena áirithiú go gcuireann na Ballstáit na caighdeáin reachtaíochta agus oibríochtúla maidir le tearmann i bhfeidhm go hiomlán agus go cuí, go gcuirtear feabhas ar an gcomhar praiticiúil agus ar an malartú faisnéise idir na Ballstáit agus le tríú tíortha, go ndéantar beart iomchuí chun feidhmiú rianúil CET a chaomhnú agus chun aghaidh a thabhairt ar bhrú díréireach ar bhealach éifeachtach le cúnamh ón nGníomhaireacht agus i gcomhar léi. Féadfaidh an Ghníomhaireacht cúnamh a thabhairt do na Ballstáit scrúdú a dhéanamh ar iarratais ar chosaint idirnáisiúnta arna iarraidh sin do na Ballstáit agus laistigh de chreat atá leagtha amach go soiléir sa phlean oibríochta. Ní fhéadfaidh an Ghníomhaireacht idirghabháil a dhéanamh agus cúnamh a thabhairt do Bhallstát, mar thoradh ar fhaireachán nó i gcás brú díréireach ar na córais tearmainn agus glactha, ach amháin sna cásanna sin nuair nach ndéanann an Ballstát lena mbaineann beart nó nuair nach bhfuil bearta leordhóthanacha déanta aige agus go gcuirtear, ar an ábhar sin, feidhmiú CET i mbaol. I bhfianaise a chuspóra agus i gcomhréir le prionsabal na comhréireachta, mar atá leagtha amach in Airteagal 5 den Chonradh ar an Aontas Eorpach, ní théann an togra seo thar a bhfuil riachtanach chun na cuspóirí sin a bhaint amach. •Rogha na hionstraime Is le rialachán amháin a fhéadtar an leibhéal éifeachtúlachta agus aonfhoirmeachta is gá a chur ar fáil chun dlí an Aontais maidir le tearmann a chur i bhfeidhm. Ina theannta sin, ag féachaint dó gur bunaíodh EASO, nó Gníomhaireacht an Aontais Eorpaigh um Thearmann mar a thugtar anois uirthi, le Rialachán, is é an ionstraim dlí chéanna is iomchuí le haghaidh an togra seo. 3.COMHAIRLIÚCHÁN LEIS NA PÁIRTITHE LEASMHARA Agus an togra seo á ullmhú aige, bhí an Coimisiún ag brath ar an gcomhphlé rialta a bhí ann idir an Chomhairle Eorpach agus Comhairle na nAirí, mar aon le Parlaimint na hEorpa, maidir le forbairt bheartas imirce agus tearmainn an Aontais agus maidir leis an úsáid a bhaintear as gníomhaireachtaí de chuid an Aontais chun bainistiú níos fearr a dhéanamh ar an imirce. Maidir le ról EASO, bhí air na dualgais maidir le tacaíocht theicniúil agus oibríochtúil a chur ar fáil do na Ballstáit a chomhlíonadh roinnt uaireanta lena náirítear ag na teorainneacha seachtracha i gcomhar leis an nGníomhaireacht Eorpach chun Comhar Oibríochtúil a Bhainistiú ag Teorainneacha Seachtracha Bhallstáit an Aontais Eorpaigh. Is é tuairim ghinearálta na mBallstát go bhfuil ról tábhachtach ag EASO ó thaobh cúnamh a thabhairt dóibh i dtaca le hathshuíomh agus le hathlonnú. Ó ghlac EASO a cuid freagrachtaí chuici féin an 1 Feabhra 2011, bhí comhphlé leantach ann leis na geallsealbhóirí ábhartha ar an leibhéal Eorpach agus ar an leibhéal náisiúnta. Bhí comhphlé rialta ann go háirithe i gcomhthéacs tuairiscí ón nGníomhaireacht i bParlaimint na hEorpa agus sa Chomhairle. Tugann an Ghníomhaireacht tuairisc ar a gníomhaíochtaí trí chruinnithe rialta leis an mBord Bainistíochta agus trí bhíthin na dtuarascálacha éagsúla a chuireann sí amach i gcaitheamh na bliana. Lena chois sin bíonn malartú faisnéise ann go rialta le gníomhaireachtaí eile an Aontais go háirithe an Ghníomhaireacht Eorpach chun Comhar Oibríochtúil a Bhainistiú ag Teorainneacha Seachtracha Bhallstáit an Aontais Eorpaigh agus Gníomhaireacht an Aontais Eorpaigh um Chearta Bunúsacha. Eagraíodh cuid mhór comhphlé freisin leis an tsochaí shibhialta agus le lucht acadúil. Rinneadh meastóireacht ar EASO ar bhonn Airteagal 46 de Rialachán (AE) Uimh. 439/2010 lena ndéantar foráil maidir le meastóireacht neamhspleách sheachtrach lena gcumhdaítear tionchar EASO ar chomhar praiticiúil maidir le tearmann agus ar CET. Rinne an Coimisiún meastóireacht inmheánach ar EASO in 2013. In 2014, rinne conraitheoir neamhspléach seachtrach meastóireacht sheachtrach a chumhdaigh an tréimhse ó mhí Feabhra 2011 go Meitheamh 2014. Cuireadh síneadh le tréimhse na meastóireachta seachtraí ina dhiaidh sin chun an tréimhse iomlán ó chuaigh an Ghníomhaireacht i mbun a cúraimí a chumhdach. Rinneadh an mheastóireacht idir Deireadh Fómhair 2014 agus Iúil 2015 agus cumhdaíodh inti na gníomhaíochtaí uile a rinne EASO ar fud na mBallstát uile. Cuirtear san áireamh na moltaí a d'eascair as an meastóireacht sin agus tuairimí EASO maidir le todhchaí na Gníomhaireachta sa togra seo. •Cearta bunúsacha Urramaíonn an togra seo cearta bunúsacha agus comhlíonann sé na prionsabail a aithnítear go sainráite le Cairt um Chearta Bunúsacha an Aontais Eorpaigh. Déanfar gníomhaíochtaí uile Ghníomhaireacht an Aontais Eorpaigh um Thearmann agus na cearta bunúsacha faoi mar atá cumhdaithe sa Chairt a urramú ina niomláine, lena náirítear an ceart chun tearmainn (Airteagal 18 den Chairt), cosaint ar refoulement (Airteagal 19 den Chairt), an ceart chun measa ar an saol príobháideach agus ar shaol an teaghlaigh (Airteagal 7 den Chairt), an ceart chun sonraí pearsanta a chosaint (Airteagal 8 den Chairt), agus an ceart chun leigheas éifeachtach (Airteagal 47 den Chairt). Sa togra cuirtear san áireamh go hiomlán cearta an linbh agus riachtanais speisialta daoine soghonta. 4.IMPLEACHTAÍ BUISÉADACHA Cuirtear de chúram ar Ghníomhaireacht an Aontais Eorpaigh um Thearmann, gníomhaireacht a bheidh bunaithe ar EASO atá ann faoi láthair, cur chun feidhme CET a éascú agus a fheidhmiú a fheabhsú. EUR 363.963 milliún don tréimhse 2017-2020 méid iomlán na nacmhainní airgeadais is gá chun cur ar chumas na Gníomhaireachta a misean a chomhlíonadh faoin sainordú leathnaithe atá beartaithe. Ionas go mbeidh an Ghníomhaireacht in ann a cúraimí nua a dhéanamh go héifeachtach, beidh gá le 275 ghníomhaire shealadacha agus 82 ghníomhaire ar conradh nó 357 mball foirne san iomlán thar an tréimhse 2017-2020 le cois an lín post do ghníomhairí sealadacha agus do ghníomhairí ar conradh atá údaraithe faoi bhuiséad 2016, rud a fhágann go mbeidh 500 duine ar an iomlán ar fhoireann na Gníomhaireachta faoi 2020. Tá na riachtanais airgeadais comhoiriúnach don chreat airgeadais ilbhliantúil reatha agus d'fhéadfadh sé go mbeidh úsáid ionstraimí speisialta mar atá sainmhínithe sa Rialachán (AE, Euratom) Uimh. 1311/2013 ón gComhairle i gceist. 5.EILIMINTÍ EILE •Socruithe faireacháin, meastóireachta agus tuairiscithe Ní mór do Ghníomhaireacht an Aontais Eorpaigh um Thearmann tuarascáil bhliantúil gníomhaíochtaí ar staid an tearmainn a tharraingt suas, tuarascáil inar gá meastóireacht a dhéanamh ar na gníomhaíochtaí a dhéanann sí le linn na bliana. Ní mór anailís chomparáideach ar ghníomhaíochtaí na Gníomhaireachta a bheith sa tuarascáil ionas go bhféadfaidh an Ghníomhaireacht cáilíocht, comhsheasmhacht agus éifeachtacht CET a fheabhsú. Ní mór don Ghníomhaireacht an tuarascáil bhliantúil gníomhaíochtaí sin a chur ar aghaidh chuig an mBord Bainistíochta, chuig Parlaimint na hEorpa agus chuig an gComhairle. Ní mór don Choimisiún meastóireacht a choimisiúnú laistigh de thrí bliana ó theacht i bhfeidhm an Rialacháin seo, agus gach cúig bliana ina dhiaidh sin, chun measúnú a dhéanamh go háirithe ar thionchar, ar éifeachtacht agus ar éifeachtúlacht na Gníomhaireachta agus a cleachtais oibre. Ní mór tionchar na Gníomhaireachta ar chomhar praiticiúil maidir le cúrsaí tearmainn agus ar CET a chumhdach sa mheastóireacht sin. Ní mór don Choimisiún an tuarascáil mheastóireachta mar aon lena chonclúidí maidir leis an tuarascáil a chur ar aghaidh chuig Parlaimint na hEorpa, chuig an gComhairle agus chuig an mBord Bainistíochta. Ní mór torthaí na meastóireachta a chur ar fáil don phobal. •Míniú mionsonraithe ar fhorálacha sonracha an togra

Le Rialachán (AE) Uimh. 439/2010 bunaítear an Oifig Tacaíochta Eorpach do Chúrsaí Tearmainn (EASO) agus de réir an tsainmhínithe ar ról EASO tá sí ceaptha an comhar praiticiúil idir Ballstáit a neartú agus tacaíocht oibríochtúil a chur ar fáil do na Ballstáit nó an tacaíocht sin a chomhordú. D'fhéadfadh EASO na cuspóirí sin a bhaint amach trí mhalartú faisnéise agus comhthiomsú dea-chleachtas a chumasú, trí thacaíocht a chur ar fáil i dtaca le hoiliúint agus athshuíomh, trí ghníomhaíochtaí a bhaineann le faisnéis faoin tír thionscnaimh a chomhordú, trí thacaíocht a chur ar fáil i dtaca le cur chun feidhme agus gné sheachtrach CET, trí dhoiciméid theicniúla maidir le cur chun feidhme ionstraimí tearmainn an Aontais a leagan amach agus trí thacaíocht oibríochtúil a chur ar fáil do na Ballstáit sin a bhfuil brú ar leith orthu. Sa togra seo, cuirtear leis an sainordú atá ag EASO faoi láthair agus leathnaítear é d'fhonn gníomhaireacht iomlán cuimsitheach a dhéanamh de EASO a bhfuil na huirlisí riachtanacha aici chun: (1) comhar praiticiúil agus malartú faisnéise i ndáil le tearmann a fheabhsú; (2) dlí an Aontais agus caighdeáin oibríochtúla a chur chun cinn d'fhonn ardleibhéil aonfhoirmeachta a áirithiú i gcur i bhfeidhm an chreata dhlíthiúil i ndáil le tearmann; (3) cóineasú níos fearr a áirithiú agus measúnú á dhéanamh ar riachtanais chosanta ar fud an Aontais; (4) faireachán agus measúnú a dhéanamh ar chur chun feidhme CET; (5) cúnamh breise oibríochtúil agus teicniúil a thabhairt do na Ballstáit chun na córais tearmainn agus glactha a bhainistiú, go háirithe i gcás brú díréireach. Sa togra, beartaítear Gníomhaireacht an Aontais Eorpaigh um Thearmann a thabhairt ar EASO feasta chun sainordú níos leithne na Gníomhaireachta a léiriú. (1)Feabhas a chur ar chomhar praiticiúil agus ar mhalartú faisnéise maidir le tearmann Cumhdaítear an ghné seo i gCaibidil 2 den togra maidir le comhar praiticiúil agus malartú faisnéise idir na Ballstáit agus leis an nGníomhaireacht. Sa togra leagtar amach conas a dhéanfaidh an Ghníomhaireacht a cúraimí i dtaca le comhar praiticiúil agus malartú faisnéise idir na Ballstáit a éascú, a chomhordú agus a neartú i leith gnéithe éagsúla a bhaineann le cúrsaí tearmainn. I gcás na Gníomhaireachta ní cúraimí iomlán nua iad de bharr go bhfuil EASO freagrach cheana féin as malartú faisnéise a chumasú agus as comhar praiticiúil a éascú. B'éigean do EASO, áfach, brath ar na Ballstáit faisnéis a sholáthar ar bhonn deonach. Faoin togra seo, beidh dualgas ar an nGníomhaireacht agus ar na Ballstáit comhoibriú le chéile agus beidh sé d'oibleagáid orthu faisnéis a mhalartú. Le go mbeidh sí ina lárionad saineolais, beidh ar an nGníomhaireacht a hinniúlacht féin a fhorbairt ó thaobh faisnéis faoi staid an tearmainn san Aontas agus i dtríú tíortha a bhailiú agus a anailísiú sa mhéid go bhféadfaidh sé sin tionchar a bheith aige ar an Aontas agus ar chur chun feidhme CET. Ba cheart go gcuirfeadh an anailís faisnéise ar staid an tearmainn ar chumas na Gníomhaireachta cúnamh a thabhairt do na Ballstáit tuiscint níos fearr a fháil ar na fachtóirí i ndáil le himirce a bhaineann le tearmann isteach san Aontas agus laistigh de, agus chun go bhfaighidh na Ballstáit rabhadh go luath agus go mbeidh siad ullamh. I ndáil leis sin, níor cheart don Ghníomhaireacht a bheith ag obair i ndlúthchomhar leis na Ballstáit amháin, ach freisin le gníomhaireachtaí ábhartha eile de chuid an Aontais, leis an tSeirbhís Eorpach Gníomhaíochta Seachtraí agus le heagraíochtaí idirnáisiúnta amhail UNHCR. I gcomhthéacs athchóiriú ar chóras Bhaile Átha Cliath, beidh cúraimí agus oibleagáidí breise ar an nGníomhaireacht a thiocfaidh chun tosaigh mar gheall ar an athchóiriú sin. Chun an tacaíocht is gá a chur ar fáil do na Ballstáit le go bhféadfaidh siad an sásra ceartaitheach a fheidhmiú agus a bhainistiú, is é an Ghníomhaireacht an rogha nádúrtha. Beidh ról tábhachtach ag an nGníomhaireacht in oiliúint a fhorbairt agus a sholáthar do bhaill na riarachán náisiúnta, na gcúirteanna agus na mbinsí, agus do bhaill na seirbhísí náisiúnta atá freagrach as cúrsaí tearmainn sna Ballstáit. De bharr go dtiocfaidh méadú ar rannpháirtíocht fhoireann na Gníomhaireachta féin i gcúnamh oibríochtúil agus teicniúil a thabhairt do na Ballstáit, beidh ar an nGníomhaireacht oiliúint iomchuí a áirithiú dá foireann féin freisin. Ina theannta sin, ní mór don Ghníomhaireacht a áirithiú go bhfaighidh na saineolaithe sin ar fad a bheidh rannpháirteach sna foirne tacaíochta tearmainn agus sa díorma um idirghabháil tearmainn sainoiliúint atá ábhartha maidir lena ndualgais agus a bhfeidhmeanna sula nglacfaidh siad páirt i ngníomhaíochtaí oibríochtúla. (2)Cóineasú níos fearr a áirithiú agus measúnú á dhéanamh ar riachtanais chosanta ar fud an Aontais Sna conclúidí uaithi an 21 Aibreán 2016 maidir le cóineasú i gcleachtais chinnteoireachta tearmainn, dúirt an Chomhairle go bhfuil éagothromaíochtaí móra ann fós idir na Ballstáit, d'ainneoin an dul chun cinn atá déanta i dtaca le CET, maidir leis na rátaí aitheantais, cineál agus cáilíocht na cosanta idirnáisiúnta a dheonaítear agus, go ginearálta, maidir le toradh na nósanna imeachta. D'aithin an Chomhairle an gá atá ann próiseas a cheapadh do EASO maidir le faisnéis faoi thíortha tionscnaimh a chur ar fáil a bheidh níos struchtúrtha agus níos cuíchóirithe agus lena gcumhdófar na príomhthíortha tionscnaimh uile agus na saincheisteanna téamacha tríd na hacmhainní atá ar fáil do EASO a neartú i dtaobh faisnéis faoi thíortha tionscnaimh COI a chur ar fáil, agus thug an Chomhairle cuireadh do EASO cúnamh a thabhairt maidir leis an bpróiseas forbartha beartais ar leibhéal an Aontais ar bhonn faisnéis chomhpháirteach faoi thíortha tionscnaimh. Chun cóineasú níos fearr a áirithiú agus chun aghaidh a thabhairt ar éagothromaíochtaí i measúnú iarratas ar chosaint idirnáisiúnta, cuirtear de chúram ar an nGníomhaireacht leis an togra iarrachtaí na mBallstát a chomhordú chun go dtabharfaidh siad faoi anailís choiteann, agus ionas go bhforbróidh siad an anailís choiteann sin agus cuirfear ar fáil a bhuí leis an anailís sin treoir maidir leis an staid i dtríú tíortha tionscnaimh mar atá leagtha amach i gCaibidil 3 den togra. Go dtí seo, bhí ar an nGníomhaireacht gníomhaíochtaí a eagrú, a chur chun cinn agus a chomhordú maidir le faisnéis faoi thíortha tionscnaimh, lena náirítear anailís ar an bhfaisnéis sin a sholáthar. Cúram é sin a leanfaidh an Ghníomhaireacht leis agus áiritheoidh an Ghníomhaireacht go gcomhordófar na tionscnaimh náisiúnta a chuireann faisnéis faoi thíortha tionscnaimh ar fáil trí líonraí a bhunú le haghaidh faisnéis faoi thíortha tionscnaimh. Déanfar na líonraí sin a úsáid chun tuarascálacha náisiúnta a mhalartú agus a nuashonrú, agus úsáidfear iad freisin mar chóras cuardaigh trína bhféadfaí ceisteanna sonracha fíorasacha a d'fhéadfadh a theacht as iarratais ar chosaint idirnáisiúnta a chur chuig an nGníomhaireacht. Cúram nua eile ar an nGníomhaireacht is ea cúnamh a thabhairt don Choimisiún athbhreithniú rialta a dhéanamh ar an staid sna tríú tíortha atá ar liosta coiteann an Aontais Eorpaigh de thíortha sábháilte tionscnaimh. Nuair atáthar ag féachaint le tríú tír eile a chur le liosta sin an Aontais de thíortha sábháilte, d'fhéadfadh an Coimisiún iarraidh ar an nGníomhaireacht faisnéis faoin tríú tír áirithe sin a chur ar fáil dó. (3)Dlí an Aontais agus caighdeáin oibríochtúla maidir le tearmann a chur chun cinn Baineann Caibidil 4 den togra le caighdeáin oibríochtúla, le treoirlínte agus le dea-chleachtais. Faoin sainordú atá ag EASO faoi láthair, d'fhéadfadh an Ghníomhaireacht doiciméid theicniúla maidir le cur chun feidhme na nionstraimí tearmainn a ghlacadh. Sa togra déantar dealú idir na cineálacha éagsúla doiciméad teicniúil a bhféadfadh an Ghníomhaireacht a ghlacadh. Forbróidh an Ghníomhaireacht, ar a tionscnamh féin nó arna iarraidh sin don Choimisiún, caighdeáin oibríochtúla maidir le cur chun feidhme ionstraimí dhlí an Aontais maidir le tearmann agus táscairí chun faireachán a dhéanamh ar chomhlíonadh na gcaighdeán oibríochtúil sin. Beidh an Ghníomhaireacht ábalta freisin treoirlínte agus dea-chleachtais a bhaineann le cur chun feidhme ionstraimí dhlí an Aontais maidir le tearmann a fhorbairt. I gcásanna ina mbeadh cúnamh ag teastáil ó na Ballstáit chun na caighdeáin oibríochtúla, na treoirlínte agus na dea-chleachtais sin a chur chun feidhme d'fhéadfadh siad iarraidh ar an nGníomhaireacht an saineolas nó an cúnamh oibríochtúil agus teicniúil is gá a thabhairt dóibh. (4)Faireachán agus measúnú a dhéanamh ar chur chun feidhme CET I gCaibidil 5 den togra, déantar foráil maidir le cúram nua de chuid na Gníomhaireachta, is é sin faireachán agus measúnú a dhéanamh ar ghnéithe uile CET, go háirithe nósanna imeachta tearmainn, córas Bhaile Átha Cliath, rátaí aitheantais mar aon le caighdeán agus cineál na cosanta idirnáisiúnta a dheonaítear, faireachán a dhéanamh ar chomhlíonadh na gcaighdeán oibríochtúil agus na dtreoirlínte agus, lena chois sin, fíorú a dhéanamh ar na córais tearmainn agus glactha mar aon le hinniúlacht an Bhallstáit na córais sin a bhainistiú go héifeachtach, go háirithe le linn dóibh a bheith faoi bhrú díréireach. Is é is aidhm don fhaireachán, ar thaobh amháin, a áirithiú go dtabharfar aghaidh ar aon easnamh i bhfeidhmiú CET a luaithe is féidir chun bainistiú ordúil na gcóras tearmainn agus glactha a áirithiú agus, ar an taobh eile, a áirithiú go bhfuil na huirlisí is gá faoi réir ag na Ballstáit le go bhféadfaidh siad aghaidh a thabhairt ar chásanna brú díréirigh go hiomchuí. I gCaibidil 13, bunaítear raon feidhme an tsásra faireacháin agus measúnaithe agus i gCaibidil 14 leagtar amach an nós imeachta faireacháin sin. Féadfaidh an Ghníomhaireacht an measúnú a bhunú ar fhaisnéis arna soláthar ag na Ballstáit, ar anailís faisnéise ar staid an tearmainn arna forbairt ag an nGníomhaireacht, ar chuairteanna ar an láthair agus ar shampláil cásanna. Féadfaidh an Ballstát an faireachán a chlársceidealú nó féadfar é a dhéanamh ar bhonn gnéithe téamacha nó gnéithe sonracha de na córais tearmainn. Cuirfidh an Ghníomhaireacht foirne saineolaithe ar bun, foirne ar a mbeidh saineolaithe ón nGníomhaireacht agus ón gCoimisiún, chun an faireachán a dhéanamh agus chun tuarascáil a dhréachtú ina leagfar amach torthaí an fhaireacháin. Glacfaidh an Bord Bainistíochta an tuarascáil tar éis dó barúlacha an Bhallstáit lena mbaineann a chur san áireamh agus cuirfidh sé ar aghaidh chuig an gCoimisiún é. Ag an am céanna, cuirfidh an Stiúrthóir Feidhmiúcháin, tar éis dó dul i gcomhairle leis an gCoimisiún, dréachtmholtaí faoi bhráid an Bhallstáit lena mbaineann chun barúlacha a fháil uaidh. Ba cheart go leagfaí amach sna dréachtmholtaí na bearta is gá chun aghaidh a thabhairt ar na heasnaimh sa tuarascáil faireacháin. Glacfaidh an Bord Bainistíochta na moltaí agus tabharfaidh sé cuireadh don Bhallstát plean gníomhaíochta a chur isteach chun go gcuirfear chun feidhme na moltaí sin faoi cheann naoi mí ar a mhéid. I gCaibidil 15, pléitear na cásanna sin nuair nach bhfuil na moltaí curtha chun feidhme fós ag an mBallstát lena mbaineann i ndiaidh na tréimhse sin agus ina bhfuil na heasnaimh sna córais tearmainn agus glactha chomh tromchúiseach sin go gcuireann siad feidhmiú CET i mbaol. Ag an gcéim sin, déanann an Coimisiún a mheasúnú féin ar an bplean gníomhaíochta agus ar a thromchúisí agus atá na heasnaimh. Ansin glacann an Coimisiún moltaí agus féadfaidh sé, más gá, bearta a shainaithint atá le déanamh ag an nGníomhaireacht chun tacú leis an mBallstát lena mbaineann. Beidh ar an mBallstát tuairisc a thabhairt don Choimisiún ar chur chun feidhme na moltaí. Mura bhfuil na moltaí curtha chun feidhme ag an mBallstát fós i ndiaidh an teorainn ama atá leagtha síos i moltaí an Choimisiúin, féadfaidh an Coimisiún bearta breise a dhéanamh a chuirfidh de cheangal ar an nGníomhaireacht dul i mbun idirghabhála chun tacú leis an mBallstát. (5)Cúnamh breise oibríochtúil agus teicniúil a thabhairt do na Ballstáit Ar cheann de na cúraimí tábhachtacha atá ar EASO tá cúnamh teicniúil a thabhairt do na Ballstáit go háirithe maidir le seirbhísí ateangaireachta, faisnéis faoi thíortha tionscnaimh agus eolas faoi láimhseáil agus bainistiú cásanna tearmainn trí fhoirne tacaíochta tearmainn a imscaradh. Faoi na Ballstáit a bhí sé i gcónaí líon agus próifíl na saineolaithe a roghnú agus tréimhse a nimscartha a chinneadh. I gCaibidil 6 den togra, déantar ról agus feidhmeanna na Gníomhaireachta a leathnú sa mhéid go mbaineann sé le cúnamh oibríochtúil agus teicniúil, amhail an méid a mhol an Coimisiún i dtaca leis an nGníomhaireacht Eorpach um an nGarda Teorann agus Cósta. Sa togra leagtar amach go soiléir na bearta oibríochtúla agus teicniúla a d'fhéadfadh an Ghníomhaireacht a eagrú agus a chomhordú arna iarraidh sin do na Ballstáit. D'fhéadfaí a áireamh sna bearta sin go bhféadfadh an Ghníomhaireacht scrúdú iarratas ar chosaint idirnáisiúnta atá faoi scrúdú ag na húdaráis inniúla náisiúnta a éascú. Sa chás sin ba ghá foráil a dhéanamh sa phlean oibríochta maidir le socruithe mionsonraithe agus tuairisc shoiléir ar na cúraimí mar aon le tagairt don reachtaíocht is infheidhme.

Déanfaidh an Ghníomhaireacht foirne tacaíochta tearmainn a imscaradh chun cúnamh oibríochtúil agus teicniúil a thabhairt do na Ballstáit. Beidh ar na foirne tacaíochta tearmainn sin saineolaithe ó na Ballstáit nó saineolaithe ar iasacht ó na Ballstáit ag an nGníomhaireacht agus saineolaithe ó fhoireann na Gníomhaireachta féin. I gcásanna ina mbíonn na córais tearmainn agus glactha faoi bhrú díréireach a chuireann éilimh throma agus phráinneacha as an ngnáth ar na córais, déanfaidh an Ghníomhaireacht sraith chuimsitheach de bhearta oibríochtúla agus teicniúla a eagrú agus a chomhordú. Féadfar é sin a dhéanamh ar iarratas ó Bhallstát nó ar thogra ón nGníomhaireacht. I gcás nach niarrtar cúnamh d'ainneoin brú díréireach a bheith ann, nó ní ghlactar le tairiscint na Gníomhaireachta nó ní dhéanann an Ballstát lena mbaineann beart leordhóthanach agus go gcuirtear feidhmiú CET i mbaol, féadfaidh an Coimisiún cinneadh a ghlacadh trí bhíthin gníomh cur chun feidhme ina sainaithnítear beart amháin nó níos mó de na bearta oibríochtúla agus teicniúla ba cheart don Ghníomhaireacht a dhéanamh chun tacú leis an mBallstát lena mbaineann. Chun na gcríoch sin, cuirfidh an Ghníomhaireacht díorma um idirghabháil tearmainn ar bun ina mbeidh foireann chúltaca de 500 saineolaí ar a laghad ó na Ballstáit. Is é an Bord Bainistíochta, ar thogra ón Stiúrthóir Feidhmiúcháin, a dhéanfaidh cinneadh maidir le líon agus próifílí na saineolaithe ar na foirne tacaíochta tearmainn. I bhfianaise an mhéadaithe atá ag teacht ar an líon leanaí agus ar an líon leanaí neamhthionlactha i measc na nimirceach agus na niarrthóirí tearmainn, tá sé tábhachtach go mbeadh saineolaithe a bhfuil saineolas acu ar chúrsaí a bhaineann le cosaint leanaí ar na foirne sin. Is é an Ballstát baile a chinnfidh fad an imscartha ach chun leanúnachas le linn na tréimhse imscartha a áirithiú is gá íostréimhse a bheith ann, íostréimhse nach lú ná 30 lá de réir an togra. Maidir leis na saineolaithe a bheidh sa díorma um idirghabháil tearmainn, cinnfidh an Bord Bainistíochta, ar thogra ón Stiúrthóir Feidhmiúcháin, próifílí na saineolaithe agus an líon a chuirfidh gach Ballstát leis an bhfoireann. Foireann chúltaca de 500 saineolaí ar a laghad a bheidh ann. Tá imscaradh na saineolaithe ón díorma um idirghabháil tearmainn éigeantach do na Ballstáit gan aon fhéidearthacht ann staid eisceachtúil a agairt a d'fhéadfadh difear tromchúiseach a dhéanamh do chomhlíonadh cúraimí náisiúnta. Féadfaidh an Ghníomhaireacht saineolaithe óna foireann féin a imscaradh freisin chun breis daoine a chur leis an líon saineolaithe a imscarfar ón díorma um idirghabháil tearmainn. Le Rialachán (AE) Uimh. XXX/XXX, déantar foráil maidir le foirne tacaíochta don bhainistiú imirce a chur ar bun ag láithreacha práinne a bhfuil sreabha imirce measctha mar shaintréith dóibh. Saineolaithe agus oifigigh arna nimscaradh ag Gníomhaireachtaí éagsúla nó trí Ghníomhaireachtaí éagsúla de chuid an Aontais, lena náirítear Gníomhaireacht an Aontais Eorpaigh um Thearmann, atá ar na foirne tacaíochta sin don bhainistiú imirce. Ar na nithe a fhéadfar a áireamh sa tacaíocht bhreise oibríochtúil agus theicniúil a d'fhéadfadh na foirne tacaíochta tearmainn nó na saineolaithe a imscaradh ón díorma um idirghabháil tearmainn a chur ar fáil tá scagadh náisiúnach tríú tír, iarratais ar chosaint idirnáisiúnta a chlárú agus, i gcás ina niarrfaidh na Ballstáit amhlaidh, scrúdú ar na hiarratais sin, mar aon le faisnéis agus cúnamh sonrach a chuirfear ar fáil d'iarratasóirí nó d'iarratasóirí féideartha a d'fhéadfadh a bheith faoi réir athshuímh. Ba cheart go mbeadh saineolaithe ar cuid de na foirne tacaíochta tearmainn iad nó saineolaithe a imscaradh ón díorma um idirghabháil tearmainn in ann bunachair shonraí náisiúnta agus Eorpacha a cheadú chun a gcúraimí a dhéanamh go héifeachtúil agus cúnamh a thabhairt do na Ballstáit. Chun na críche sin, bunaítear leis an togra oibleagáid ar na Ballstáit cead a thabhairt do na saineolaithe sin bunachair shonraí Eorpacha a cheadú agus foráiltear go bhféadfaidh siad bunachair shonraí náisiúnta a cheadú faoi réir dhlí an Aontais agus an dlí náisiúnta maidir le rochtain agus ceadú na mbunachar sonraí sin. Chun a áirithiú go ndéanfar comhordú leordhóthanach agus éifeachtach ar an talamh, faoin togra déantar oifigeach comhordúcháin de chuid na Gníomhaireachta den té ar tugadh go dtí seo 'pointe teagmhála an Aontais' air, ról atá inchurtha le ról an oifigigh chomhordúcháin a úsáidtear in oibríochtaí a chomhordaíonn an Ghníomhaireacht Eorpach chun Comhar Oibríochtúil a Bhainistiú ag Teorainneacha Seachtracha Bhallstáit an Aontais Eorpaigh. Is é an ról atá ag an oifigeach comhordúcháin comhar agus comhordú idir an Ballstát aíochta agus na Ballstáit rannpháirteacha a fhorbairt. Is ón nGníomhaireacht amháin a ghlacann an toifigeach comhordúcháin treoracha agus tabharfaidh sé tuairisc don Stiúrthóir Feidhmiúcháin i gcás nach bhfuil an plean oibríochta á chur chun feidhme go hiomchuí. Ós rud é go mbeidh saineolaithe óna foireann féin á nimscaradh ag an nGníomhaireacht chuig na foirne tacaíochta tearmainn agus, lena chois sin, chuig an díorma um idirghabháil tearmainn, déantar foráil sa togra freisin maidir leis an deis a bheith ag an nGníomhaireacht a trealamh teicniúil féin a fháil nó a thógáil ar léas. Ní dhéanann an méid sin difear d'oibleagáid na mBallstát na saoráidí agus an trealamh is gá a sholáthar don Ghníomhaireacht chun gur féidir léi cúnamh oibríochtúil agus teicniúil a thabhairt, agus beidh an trealamh sin sa bhreis ar an trealamh atá curtha ar fáil ag gníomhaireachtaí eile de chuid an Aontais. (6)Gnéithe eile I gCaibidil 7, leagtar amach forálacha maidir le cosaint sonraí pearsanta agus tugtar sainordú don Ghníomhaireacht sonraí pearsanta a phróiseáil. Ní dhéanann an Ghníomhaireacht próiseáil ar shonraí pearsanta ach chun críche a cúraimí a dhéanamh i ndáil le cúnamh oibríochtúil agus teicniúil a thabhairt, malartú faisnéise le Ballstáit agus le Gníomhaireachtaí eile de chuid an Aontais a éascú go háirithe i gcomhthéacs na bhfoirne tacaíochta don bhainistiú imirce, agus faisnéis ar staid an tearmainn a anailísiú. I gcomhar leis an nGníomhaireacht Eorpach chun bainistiú oibríochtúil a dhéanamh ar chórais mhórscála TF sa limistéar saoirse, slándála agus ceartais (eu-LISA), déanfaidh an Ghníomhaireacht córas faisnéise a fhorbairt agus a oibriú atá in ann faisnéis rúnaicmithe a mhalartú. I dtaca le comhar na Gníomhaireachta, cumhdaítear i gCaibidil 8 comhar na Gníomhaireachta leis an Danmhairg agus le tíortha comhlachais, comhar le tríú tíortha, comhar le comhlachtaí eile de chuid an Aontais agus le heagraíochtaí idirnáisiúnta, go háirithe UNHCR. Ní gnéithe iomlán nua iad le hais an sainordaithe atá ag EASO faoi láthair, sainordú inar cuireadh béim mhór ar chomhar le geallsealbhóirí. Baineann an tathrú is mó i gCaibidil 8 le hAirteagal 35 maidir le comhar le tríú tíortha, comhar atá níos struchtúrtha anois agus a bhfuil na forálacha maidir le deiseanna comhair idir an Ghníomhaireacht agus tríú tíortha níos soiléire ann. Leagtar síos freisin go ndéanfaidh an Ghníomhaireacht comhordú ní amháin ar mhalartú faisnéise ach ar chomhar oibríochtúil idir na Ballstáit agus tríú tíortha, agus go bhféadfar iarraidh ar oifigigh ó thríú tíortha gníomhú mar bhreathnóirí sna gníomhaíochtaí oibríochtúla a dhéanann an Ghníomhaireacht. Maidir le hathlonnú, leanfaidh an Ghníomhaireacht de chomhordú a dhéanamh ar an malartú faisnéise agus ar bhearta eile a dhéanann na Ballstáit lena náirítear scéimeanna a chuirtear i bhfeidhm ar leibhéal an Aontais Eorpaigh. Lena chois sin, beidh an Ghníomhaireacht in ann a bheith rannpháirteach i gcur chun feidhme comhaontuithe idirnáisiúnta arna dtabhairt i gcrích ag an Aontas le tríú tíortha. I gCaibidil 9 pléitear eagrú na Gníomhaireachta. Sa chaibidil seo, déantar cur síos ar an gcaoi a bhfuil EASO eagraithe faoi láthair agus déantar an cur chuige coiteann maidir le gníomhaireachtaí díláraithe arna chomhaontú ag Parlaimint na hEorpa, ag an gComhairle agus ag an gCoimisiún a leanúint. Is é an difear leis an struchtúr atá ann faoi láthair go ndéantar foráil sa togra maidir le post mar Leas-Stiúrthóir Feidhmiúcháin de bharr gur cuireadh go mór le cúraimí na Gníomhaireachta agus tiocfaidh méadú mór ar an líon ball foirne idir seo agus 2020 dá bharr sin. Difear eile i gcomparáid leis an eagrú atá ann faoi láthair baineann sé leis an bhFóram Comhchomhairleach. Ba cheart don fhóram sin a bheith neamhspléach ar an nGníomhaireacht agus chun na críche sin ní bheidh an Stiúrthóir Feidhmiúcháin ina chathaoirleach air a thuilleadh agus ba cheart don Fhóram cúnamh a thabhairt don Stiúrthóir Feidhmiúcháin agus don Bhord Bainistíochta i gcúrsaí a bhaineann le tearmann. I gCaibidil 10 cumhdaítear na forálacha airgeadais agus pléitear na forálacha ginearálta i gCaibidil 11. Faoi na forálacha airgeadais, foráiltear go bhféadfaidh an Ghníomhaireacht deontais a thabhairt. Sna forálacha ginearálta feictear na forálacha céanna agus atá sa rialachán atá ann faoi láthair. Cumhdaítear na forálacha críochnaitheacha i gCaibidil 12. Ábhar nua sa chaibidil seo is ea an tAirteagal i dtaca leis an nós imeachta coiste atá beartaithe maidir leis an deis a thabhairt don Choimisiún gníomhartha cur chun feidhme a ghlacadh faoin togra seo. Sa chaibidil dheireanach cumhdaítear oibleagáid na Gníomhaireachta tuairisciú go bliantúil ar a gníomhaíochtaí mar aon le meastóireacht agus athbhreithniú ar an nGníomhaireacht. 2016/0131 (COD) Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE maidir le Gníomhaireacht an Aontais Eorpaigh um Thearmann agus lena naisghairtear Rialachán (AE) Uimh. 439/2010 TÁ PARLAIMINT NA hEORPA AGUS COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe Airteagal 78(1) agus (2) de, Ag féachaint don togra ón gCoimisiún Eorpach, Tar éis an dréachtghníomh reachtach a chur chuig na parlaimintí náisiúnta,

Ag gníomhú dóibh i gcomhréir leis an ngnáthnós imeachta reachtach, De bharr an méid seo a leanas: (1)Is é is cuspóir do bheartas an Aontais maidir le tearmann Comhchóras Eorpach Tearmainn (CET) a fhorbairt agus a bhunú, ar córas é a bheidh i gcomhréir le luachanna agus le traidisiún daonnúil an Aontais agus a bheidh á rialú ag prionsabal na dlúthpháirtíochta agus chomhroinnt chóir na freagrachta. (2)Tá CET bunaithe ar íoschaighdeáin chomhchoiteanna le haghaidh nósanna imeachta tearmainn, sainaithint agus cosaint ar leibhéal an Aontais, coinníollacha glactha agus córas chun a chinneadh cé na Ballstáit atá freagrach as iarrthóirí tearmainn. D'ainneoin an dul chun cinn atá déanta i ndáil le CET, tá éagothromaíochtaí móra ann ó Bhallstát go Ballstát fós i dtaobh deonú cosanta idirnáisiúnta agus san fhoirm a ghlacann an chosaint idirnáisiúnta sin. Ba cheart aghaidh a thabhairt ar na héagothromaíochtaí sin trí chóineasú níos fearr a áirithiú agus iarratais ar chosaint idirnáisiúnta á measúnú agus trína ráthú go gcuirfear dlí an Aontais i bhfeidhm ar ardleibhéal aonfhoirmeach ar fud an Aontais. (3)I dTeachtaireacht uaidh an 6 Aibreán 2016, leag an Coimisiún amach na roghanna a bhí aige i dtaobh CET a fheabhsú, mar atá córas inbhuanaithe cóir a bhunú chun a chinneadh cé na Ballstáit a mbeidh cúram iarrthóirí tearmainn orthu, chun tacaíocht bhreise a thabhairt do chóras Eurodac, cóineasú níos fearr a bhaint amach sa chóras tearmainn agus gluaiseachtaí tánaisteacha a chosc agus chun sainordú feabhsaithe a fhorbairt le haghaidh na hOifige Tacaíochta Eorpaí do Chúrsaí Tearmainn. Tá an Teachtaireacht sin i gcomhréir le héilimh a rinne an Chomhairle Eorpach an 18 Feabhra 2016 go ndéanfaí dul chun cinn agus an creat atá ag an Aontas Eorpach cheana féin a athchóiriú d'fhonn a áirithiú go mbeidh beartas tearmainn ann a bheidh daonnúil agus éifeachtúil. Moltar inti freisin bealach chun cinn a bheadh ag teacht leis an gcur chuige iomlánaíoch a leag Parlaimint na hEorpa amach i dtaca le himirce ina tuarascáil féintionscnaimh an 12 Aibreán 2016. (4)Bunaíodh an Oifig Tacaíochta Eorpach do Chúrsaí Tearmainn le Rialachán (AE) Uimh. 439/2010 ó Pharlaimint na hEorpa agus ón gComhairle agus chuaigh sí i mbun a cúraimí an 1 Feabhra 2011. Rinne an Oifig Tacaíochta Eorpach do Chúrsaí Tearmainn an comhar praiticiúil idir na Ballstát a fheabhsú i dtaca le cúrsaí a bhaineann le tearmann agus tá cúnamh tugtha aici do na Ballstáit a noibleagáidí faoi CET a chur chun feidhme. Cuireann an Oifig Tacaíochta Eorpach do Chúrsaí Tearmainn tacaíocht ar fáil freisin do na Ballstáit sin a bhfuil a gcórais tearmainn agus glactha faoi bhrú ar leith. Mar sin féin, is gá a ról agus a feidhm a neartú a thuilleadh sa chaoi nach ag tacú leis na Ballstáit ó thaobh comhar praiticiúil amháin a bheidh sí ach go mbeidh tacaíocht bhreise á tabhairt aici do chórais tearmainn agus glactha na mBallstát agus go mbeidh na córais sin á gcomhlánú aici. (5)Maidir le laigí struchtúracha CET a tháinig chun cinn nuair a tháinig líon mór imirceach agus iarrthóirí tearmainn isteach san Aontas gan rialú agus maidir leis an ngá le dlí an Aontais maidir le tearmann a chur i bhfeidhm sna Ballstáit go héifeachtúil, go haonfhoirmeach agus ar ardleibhéal, is gá cur chun feidhme agus feidhmiú CET a fheabhsú trí chur leis an obair atá déanta ag an Oifig Tacaíochta Eorpach do Chúrsaí Tearmainn agus í a fhorbairt a thuilleadh chun go mbeidh sí ina gníomhaireacht chuimsitheach a bheidh freagrach as feidhmiú CET a éascú agus a fheabhsú, as iarratais ar chosaint idirnáisiúnta a leithdháileadh ar bhealach inbhuanaithe agus cóir chun cóineasú a áirithiú i measúnú iarratas ar chosaint idirnáisiúnta ar fud an Aontais, agus as faireachán a dhéanamh ar chur i bhfeidhm oibríochtúil agus teicniúil dhlí an Aontais. (6)Ba cheart cúraimí na hOifige Tacaíochta Eorpaí do Chúrsaí Tearmainn a leathnú agus i bhfianaise na nathruithe sin, ba cheart Gníomhaireacht an Aontais Eorpaigh um Thearmann a thabhairt uirthi. Ba cheart an Ghníomhaireacht a bheith ina lárionad saineolais agus ba cheart na cúraimí seo a leanas a bheith ina bpríomhchúraimí aici: comhar praiticiúil agus malartú faisnéise a neartú idir na Ballstáit i dtaca le cúrsaí tearmainn, dlí an Aontais agus caighdeáin oibríochtúla a chur chun cinn chun ardleibhéal aonfhoirmeachta a áirithiú i ndáil le nósanna imeachta tearmainn, le coinníollacha glactha agus le measúnú riachtanas cosanta ar fud an Aontais, faireachán a dhéanamh ar chur i bhfeidhm oibríochtúil agus teicniúil dhlí an Aontais i dtaca le tearmann, tacú le córas Bhaile Átha Cliath agus tuilleadh tacaíochta oibríochtúla agus teicniúla a chur ar fáil do na Ballstáit chun na córais tearmainn agus glactha a bhainistiú, go háirithe na córais sin atá faoi bhrú díréireach. (7)Ba cheart do Ghníomhaireacht an Aontais Eorpaigh um Thearmann gníomhú i ndlúthchomhar le húdaráis tearmainn na mBallstát, leis na seirbhísí náisiúnta inimirce agus tearmainn agus le seirbhísí eile, agus leas a bhaint as inniúlacht agus as saineolas na seirbhísí sin, agus ba cheart di gníomhú i ndlúthchomhar leis an gCoimisiún chomh maith. Ba cheart do na Ballstáit comhoibriú leis an nGníomhaireacht chun a áirithiú gur féidir léi a sainordú a chomhlíonadh. Tá sé tábhachtach go ngníomhóidh an Ghníomhaireacht agus na Ballstáit de mheon macánta agus go malartóidh siad faisnéis go tráthúil cruinn. Ba cheart na staitisticí uile a sholáthar i gcomhréir le sonraíochtaí teicniúla agus modheolaíochta Rialachán (CE) Uimh. 862/2007. (8)Ba cheart do Ghníomhaireacht an Aontais Eorpaigh um Thearmann faisnéis a bhailiú agus a anailísiú faoi staid an tearmainn san Aontas agus i dtríú tíortha sa mhéid go bhféadfadh sé sin tionchar a bheith aige ar an Aontas. Ar an gcaoi sin, ba cheart don Ghníomhaireacht bheith in ann cúnamh a thabhairt do na Ballstáit tuiscint níos fearr a fháil ar na fachtóirí i ndáil le himirce a bhaineann le tearmann isteach san Aontas agus laistigh de, agus chun go bhfaighidh na Ballstát rabhadh go luath agus go mbeidh siad ullamh. (9)Maidir le hathchóiriú chóras Bhaile Átha Cliath, ba cheart do Ghníomhaireacht an Aontais Eorpaigh um Thearmann an tacaíocht is gá a thabhairt do na Ballstáit, go háirithe tríd an sásra ceartaitheach a oibriú agus a bhainistiú. (10)Ba cheart do Ghníomhaireacht an Aontais Eorpaigh um Thearmann cúnamh a thabhairt do na Ballstáit oiliúint a chur ar shaineolaithe ó na riaracháin náisiúnta uile, ó chúirteanna agus binsí agus ó na seirbhísí náisiúnta atá freagrach as cúrsaí tearmainn, lena náirítear croíchuraclam coiteann a fhorbairt. Ina theannta sin, ba cheart don Ghníomhaireacht a áirithiú go gcuirfear oiliúint speisialtóra ar na saineolaithe uile atá ar fhoirne tacaíochta tearmainn nó ar baill iad den díorma um idirghabháil tearmainn sula nglacfaidh siad páirt i ngníomhaíochtaí oibríochtúla arna neagrú ag an nGníomhaireacht. (11)Ba cheart do Ghníomhaireacht an Aontais Eorpaigh um Thearmann a áirithiú go ndéanfar faisnéis faoi thíortha tionscnaimh a sholáthar ar bhealach níos struchtúrtha agus níos cuíchóirithe ar leibhéal an Aontais Eorpaigh. Is gá don Ghníomhaireacht faisnéis a bhailiú agus tuarascálacha a tharraingt suas ina gcuirfear faisnéis faoi thíortha tionscnaimh ar fáil trí úsáid a bhaint as líonraí Eorpacha maidir le faisnéis faoi thír tionscnaimh chun dúbláil a sheachaint agus chun sinéirgíochtaí le tuarascálacha náisiúnta a chruthú. Ina theannta sin, chun cóineasú a áirithiú agus iarratais ar chosaint idirnáisiúnta agus cineál agus cáilíocht na cosanta arna deonú á measúnú, ba cheart don Ghníomhaireacht, i gcomhar leis na Ballstáit, anailís choiteann a dhéanamh agus a fhorbairt a thabharfaidh treoir i dtaobh na staide atá ann i dtíortha tionscnaimh ar leith. (12)Ba cheart don Choimisiún athbhreithniú a dhéanamh go tráthrialta ar liosta coiteann an Aontais Eorpaigh de thíortha sábháilte tionscnaimh arna bhunú le Rialachán (AE) Uimh. XXX/XXX. I bhfianaise an tsaineolais atá ag an nGníomhaireacht, ba cheart í a bheith ina cúnamh don Choimisiún agus an liosta sin á athbhreithniú. Ba cheart don Gníomhaireacht freisin, arna iarraidh sin don Choimisiún, faisnéis a chur ar fáil dó faoi thríú tíortha ar leith a d'fhéadfaí a chur ar liosta coiteann an Aontais Eorpaigh de thíortha sábháilte tionscnaimh, agus faoi thríú tíortha arna nainmniú mar thíortha sábháilte tionscnaimh nó mar thríú tíortha sábháilte nó na tríú tíortha sin lena mbaineann coincheapa na mBallstát maidir le tríú tír sábháilte, an chéad tír tearmainn nó tríú tír sábháilte Eorpach. (13)Chun ardleibhéal aonfhoirmeachta a áirithiú i ndáil le nósanna imeachta tearmainn, coinníollacha glactha agus measúnú riachtanas cosanta ar fud an Aontais, ba cheart don Aontas gníomhaíochtaí a eagrú agus a chomhordú chun dlí an Aontais a chur chun cinn. Chun na críche sin, ba cheart don Ghníomhaireacht cúnamh a thabhairt do na Ballstáit trí chaighdeáin oibríochtúla agus táscairí chun faireachán a dhéanamh ar chomhlíonadh na gcaighdeán sin a fhorbairt. Ba cheart don Ghníomhaireacht freisin treoirlínte a fhorbairt ar chúrsaí a bhaineann le tearmann agus ba cheart di malartú deachleachtas idir na Ballstáit a chumasú. (14)Ba cheart do Ghníomhaireacht an Aontais Eorpaigh um Thearmann, i ndlúthchomhar leis an gCoimisiún agus gan dochar do fhreagracht an Choimisiúin ina cháil mar chaomhnóir na gConarthaí, ba cheart di sásra a bhunú chun faireachán agus measúnú a dhéanamh ar chur chun feidhme CET, ar chomhlíonadh na gcaighdeán oibríochtúil, na dtreoirlínte agus na ndea-chleachtas i ndáil le tearmann ag na Ballstáit agus chun feidhmiú chórais tearmainn agus glactha na mBallstát a fhíorú. Ba cheart an faireachán agus an measúnú a bheith cuimsitheach agus ba cheart iad a bheith bunaithe, go háirithe, ar fhaisnéis arna soláthar ag na Ballstáit, ar anailís faisnéise ar staid an tearmainn arna forbairt ag an nGníomhaireacht, ar chuairteanna ar an láthair agus ar shampláil cásanna. Ba cheart don Ghníomhaireacht a cuid torthaí a chur faoi bhráid an Bhoird Bainistíochta agus ba cheart don Bhord an tuarascáil a ghlacadh. Ba cheart don Stiúrthóir Feidhmiúcháin, tar éis dó dul i gcomhairle leis an gCoimisiún, dréachtmholtaí a chur faoi bhráid an Bhallstáit lena mbaineann ina leagfar amach na bearta is gá chun aghaidh a thabhairt ar easnaimh thromchúiseacha, agus glacfaidh an Bord Bainistíochta an méid sin mar mholtaí tar a éis sin. (15)Ba cheart tuilleadh oibre a dhéanamh ar na moltaí ar bhonn plean gníomhaíochta arna ullmhú ag an mBallstát lena mbaineann. Más rud é nach ndéanann an Ballstát lena mbaineann, sa tréimhse a leagadh síos, na bearta is gá chun aghaidh a thabhairt ar na moltaí, agus go bhfuil na heasnaimh sna córais tearmainn agus glactha chomh tromchúiseach sin go gcuireann siad feidhmiú CET i mbaol, ba cheart don Choimisiún, ar bhonn a mheasúnaithe féin ar chur chun feidhme an phlean gníomhaíochta agus ar a thromchúisí agus atá na heasnaimh, ba cheart dó moltaí a ghlacadh atá dírithe ar an mBallstát sin ina leagfar amach na bearta is gá chun na heasnaimh thromchúiseacha a réiteach. D'fhéadfadh sé go mbeidh ar an gCoimisiún cuairteanna ar an láthair a eagrú chuig an mBallstát lena mbaineann chun a fhíorú go bhfuil an plean gníomhaíochta a chur chun feidhme. Más gá, ba cheart don Choimisiún freisin na bearta a shainaithint is ceart don Ghníomhaireacht a dhéanamh chun tacú leis an mBallstát sin. Más rud é nach ndéanann an Ballstát na bearta sin, agus go leanann sé de gan iad a dhéanamh go ceann tréimhse áirithe, féadfaidh an Coimisiún bearta breise a dhéanamh a chuirfidh de cheangal ar an nGníomhaireacht idirghabháil a dhéanamh chun tacú leis an mBallstát sin. (16)Chun feidhmiú cuí CET a éascú agus a fheabhsú, agus chun cúnamh a thabhairt do na Ballstáit a noibleagáidí a chur chun feidhme faoi chuimsiú CET, ba cheart do Ghníomhaireacht an Aontais Eorpaigh um Thearmann cúnamh oibríochtúil agus teicniúil a chur ar fáil do na Ballstáit, go háirithe i gcás ina bhfuil a gcórais tearmainn agus glactha faoi bhrú díréireach. Ba cheart don Ghníomhaireacht an cúnamh oibríochtúil agus teicniúil is gá a sholáthar trí fhoirne tacaíochta tearmainn a imscaradh ar a mbeidh saineolaithe ó fhoireann na Gníomhaireachta féin, saineolaithe ó na Ballstáit nó saineolaithe atá ar iasacht ag an nGníomhaireacht ó na Ballstát, agus an cúnamh sin bunaithe ar phlean oibríochta. Ba cheart do na foirne sin tacú leis na Ballstáit trí bhíthin bearta oibríochtúla agus teicniúla, lena náirítear trí shaineolas a sholáthar a bhaineann le náisiúnaigh trí tír a shainaithint agus a chlárú mar aon le seirbhísí ateangaireachta agus faisnéis faoi na tíortha tionscnaimh agus eolas ar láimhseáil agus bainistiú cásanna tearmainn, agus trí chúnamh a thabhairt do na húdaráis náisiúnta is inniúil i dtaca le hiarratais ar chosaint idirnáisiúnta a scrúdú, agus trí chúnamh a thabhairt i dtaca le hathshuíomh. Ba cheart don Rialachán seo na socruithe le haghaidh na bhfoirne tacaíochta tearmainn a rialú chun a áirithiú go ndéanfar iad a imscaradh ar bhealach éifeachtúil. (17)I gcásanna ina mbíonn córais tearmainn agus glactha Ballstáit faoi bhrú díréireach a chuireann éilimh throma agus phráinneacha as an ngnáth ar na córais tearmainn nó glactha sa Bhallstát sin, ba cheart do Ghníomhaireacht an Aontais Eorpaigh um Thearmann cúnamh a thabhairt don Bhallstát sin arna iarraidh sin dó nó ar thionscnamh na Gníomhaireachta féin, trí bhíthin sraith chuimsitheach beart, lena náirítear saineolaithe ón díorma um idirghabháil tearmainn a imscaradh. D'fhonn a áirithiú go bhfuil na saineolaithe sin ar fáil agus gur féidir iad a imscaradh láithreach, ba cheart foireann cúltaca saineolaithe ó na Ballstáit a bheith sa díorma um idirghabháil tearmainn agus ba cheart 500 duine ar a laghad a bheith san fhoireann cúltaca sin. Ba cheart an Ghníomhaireacht féin a bheith in ann idirghabháil a dhéanamh chun tacú le Ballstát i gcás nach niarrann an Ballstát lena mbaineann, in ainneoin brú díréireach a bheith air, a dhóthain cúnaimh ón nGníomhaireacht nó i gcás nach ndéanann an Ballstát beart ar leor é chun aghaidh a thabhairt ar an mbrú sin agus dá mbeadh mar thoradh air sin na córais tearmainn agus glactha a bheith neamhéifeachtúil agus feidhmiú CET á chur i mbaol dá dheasca sin. D'fhéadfadh sé gur léiriú ar bhrú díréireach é líon díréireach iarratas ar chosaint idirnáisiúnta, a bhfuil an Ballstát freagrach astu, a bheith á ndéanamh. (18)Chun a áirithiú go bhfuil na foirne tacaíochta tearmainn nó na saineolaithe a imscaradh ón díorma um idirghabháil tearmainn in ann a gcúraimí a dhéanamh go héifeachtúil trí na meáin is gá, ba cheart an Ghníomhaireacht an Aontais Eorpaigh um Thearmann a bheith in ann a trealamh teicniúil féin a fháil nó a thógáil ar léas. Níor cheart, áfach, go ndéanfadh an méid sin difear d'oibleagáid na mBallstát na saoráidí agus an trealamh is gá a sholáthar don Ghníomhaireacht chur gur féidir léi an cúnamh oibríochtúil agus teicniúil is gá a chur ar fáil. Aon trealamh a gheofar mar éadáil nó ar léas, ba cheart don Ghníomhaireacht anailís chríochnúil riachtanas agus costas agus sochar a dhéanamh air.

(19)Maidir leis na Ballstáit sin a bhfuil a gcórais náisiúnta tearmainn agus glactha faoi bhrú díréireach ar leith, go háirithe i ngeall ar a suíomh geografach nó a staid dhéimeagrafach, ba cheart do Ghníomhaireacht an Aontais Eorpaigh um Thearmann tacú le forbairt dlúthpháirtíochta laistigh den Aontas agus cúnamh a thabhairt i dtaca le tairbhithe de chosaint idirnáisiúnta a athshuíomh ar bhealach níos fearr sna Ballstáit éagsúla, agus a áirithiú ag an am céanna nach mbainfear mí-úsáid as na córais tearmainn agus glactha. (20)Ag áiteanna áirithe ag na teorainneacha seachtracha áit ina bhfuil brú díréireach ón imirce, a bhfuil mórphlódú isteach de shreabha imirce measctha mar shaintréith di, ar a dtugtar láithreacha práinne, ba cheart na Ballstáit a bheith in ann brath ar an tacaíocht bhreise oibríochtúil agus theicniúil ó fhoirne tacaíochta don bhainistiú imirce ar a bhfuil foirne saineolaithe ó na Ballstáit arna nimscaradh trí Ghníomhaireacht an Aontais Eorpaigh um Thearmann, tríd an nGníomhaireacht Eorpach chun Comhar Oibríochtúil a Bhainistiú ag Teorainneacha Seachtracha Bhallstáit an Aontais Eorpaigh agus trí Europol nó gníomhaireachtaí ábhartha eile de chuid an Aontais, mar aon le saineolaithe ó fhoireann Ghníomhaireacht an Aontais Eorpaigh um Thearmann agus na Gníomhaireachta Eorpaí chun Comhar Oibríochtúil a Bhainistiú ag Teorainneacha Seachtracha Bhallstáit an Aontais Eorpaigh. Ba cheart don Ghníomhaireacht a áirithiú go bhfuil a gníomhaíochtaí sna foirne tacaíochta don bhainistiú imirce ag teacht le hobair an Choimisiúin agus na ngníomhaireachtaí ábhartha eile de chuid an Aontais. (21)Chun a misean a thabhairt i gcrích, agus sa mhéid is gá chun a gcúraimí a dhéanamh, ba cheart do Ghníomhaireacht an Aontais Eorpaigh um Thearmann comhoibriú le comhlachtaí, gníomhaireachtaí agus oifigí an Aontais, go háirithe an Ghníomhaireacht Eorpach chun Comhar Oibríochtúil a Bhainistiú ag Teorainneacha Seachtracha Bhallstáit an Aontais Eorpaigh agus Gníomhaireacht an Aontais Eorpaigh um Chearta Bunúsacha, i dtaobh cúrsaí atá cumhdaithe faoin Rialachán seo faoi chuimsiú socruithe oibre arna gcur i gcrích i gcomhréir le dlí agus beartas an Aontais. Ba cheart formheas ón gCoimisiún a fháil do na socruithe oibre sin roimh ré. (22)Ba cheart do Ghníomhaireacht an Aontais Eorpaigh um Thearmann comhoibriú chomh maith le Gréasán Imirce na hEorpa, arna bhunú le Cinneadh 2008/381/CE ón gComhairle, chun sinéirgíochtaí a áirithiú agus chun dúbláil gníomhaíochtaí a sheachaint. (23)Ba cheart do Ghníomhaireacht an Aontais Eorpaigh um Thearmann comhoibriú le heagraíochtaí idirnáisiúnta, go háirithe ArdChoimisinéir na Náisiún Aontaithe le haghaidh Dídeanaithe, i dtaobh cúrsaí atá cumhdaithe faoin Rialachán seo faoi chuimsiú socruithe oibre chun tairbhiú dá gcuid saineolais agus dá dtacaíocht. Chuige sin, ba cheart aitheantas iomlán a thabhairt do ról UNHCR agus do ról na neagraíochtaí idirnáisiúnta ábhartha eile agus ba cheart do na heagraíochtaí sin bheith páirteach in obair na Gníomhaireachta. Ba cheart formheas ón gCoimisiún a fháil do na socruithe oibre roimh ré. (24)Ba cheart do Ghníomhaireacht an Aontais Eorpaigh um Thearmann comhar oibríochtúil a éascú idir na Ballstáit i dtaobh cúrsaí atá cumhdaithe faoin Rialachán seo. Ba cheart di comhoibriú freisin le húdaráis na dtríú tíortha faoi chuimsiú socruithe oibre ar cheart formheas ón gCoimisiún a fháil dóibh roimh ré. Ba cheart don Ghníomhaireacht gníomhú i gcomhréir le beartas caidrimh sheachtraigh an Aontais agus níor cheart di aon bheartas seachtrach neamhspleách a fhoirmliú i gcás ar bith. I gcúrsaí comhair le tríú tíortha, ba cheart don Ghníomhaireacht agus do na Ballstáit noirm agus caighdeáin a chomhlíonadh ar noirm agus caighdeáin iad atá comhionann, ar a laghad, leo siúd atá leagtha síos le reachtaíocht an Aontais; déanfaidh siad de réir na norm agus na gcaighdeán sin i gcás comhar le tríú tíortha a dhéantar ar chríoch na dtíortha eile sin freisin. (25)Ba cheart do Ghníomhaireacht an Aontais Eorpaigh um Thearmann dlúth-idirphlé le heagraíochtaí na sochaí sibhialta a chothabháil d'fhonn faisnéis a mhalartú agus d'fhonn eolas ar réimse an tearmainn a chomhthiomsú. Ba cheart don Ghníomhaireacht Fóram Comhchomhairleach a bhunú a bheidh ina shásra chun faisnéis a mhalartú agus chun eolas a chomhthiomsú. Ba cheart don Fhóram Comhchomhairleach cúnamh a thabhairt don Stiúrthóir Feidhmiúcháin agus don Bhord Bainistíochta i dtaobh cúrsaí atá cumhdaithe faoin Rialachán seo. (26)Urramaíonn an Rialachán seo na cearta bunúsacha agus na prionsabail a aithnítear, go sainráite, i gCairt um Chearta Bunúsacha an Aontais Eorpaigh. Déanfar gníomhaíochtaí uile Ghníomhaireacht an Aontais Eorpaigh um Thearmann agus na cearta bunúsacha agus na prionsabail sin á nurramú ina niomláine, lena náirítear an ceart chun tearmainn, cosaint ar refoulement, an ceart chun measa ar an saol príobháideach agus ar shaol an teaghlaigh, an ceart chun sonraí pearsanta a chosaint, agus an ceart chun leigheas éifeachtach. Cuirfear san áireamh i gcónaí cearta an linbh agus riachtanais speisialta daoine soghonta. (27)Ba cheart ionadaíocht a bheith ag an gCoimisiún agus ag na Ballstáit ar Bhord Bainistíochta Ghníomhaireacht an Aontais Eorpaigh um Thearmann d'fhonn maoirseacht ar bheartais agus maoirseacht pholaitiúil a fheidhmiú i ndáil lena feidhmeanna. Ba cheart ceannairí oibríochtúla riaracháin tearmainn na mBallstát nó a nionadaithe a bheith ar an mBord Bainistíochta, a mhéid is féidir. Ba cheart na cumhachtaí is gá a thabhairt dó, go háirithe chun an buiséad a leagan síos, feidhmiú an bhuiséid a fhíorú, na rialacha airgeadais iomchuí a ghlacadh, nósanna imeachta trédhearcacha oibre a leagan síos maidir le cinnteoireacht na Gníomhaireachta agus Stiúrthóir Feidhmiúcháin agus Leas-Stiúrthóir Feidhmiúcháin a cheapadh. Ba cheart an Ghníomhaireacht a rialú agus a oibriú i gcomhréir le prionsabail an chur chuige choitinn maidir le gníomhaireachtaí díláraithe an Aontais a ghlac Parlaimint na hEorpa, an Chomhairle agus an Coimisiún Eorpach an 19 Iúil 2012. (28)Chun a áirithiú go mbeidh na coinníollacha i dtaca leis an Rialachán seo a chur chun feidhme aonfhoirmeach, go háirithe maidir le staideanna a éilíonn gníomhaíocht phráinneach ag na teorainneacha seachtracha, ba cheart cumhachtaí cur chun feidhme a thabhairt don Choimisiún. Ba cheart na cumhachtaí sin a fheidhmiú i gcomhréir le Rialachán (AE) Uimh. 182/2011 ó Pharlaimint na hEorpa agus ón gComhairle. (29)Ba cheart do Ghníomhaireacht an Aontais Eorpaigh um Thearmann a bheith neamhspleách i dtaca le cúrsaí oibríochtúla agus teicniúla agus ba cheart neamhspleáchas dlí, riaracháin agus airgeadais a bheith aici. Chuige sin, is gá agus is iomchuí gur comhlacht de chuid an Aontais an Ghníomhaireacht a mbeidh pearsantacht dhlítheanach aici agus a feidhmeoidh na cumhachtaí cur chun feidhme arna dtabhairt di leis an Rialachán seo. (30)Chun neamhspleáchas Ghníomhaireacht an Aontais Eorpaigh um Thearmann a ráthú, ba cheart a buiséad féin a bheith aici ar as ranníocaíocht an Aontais go bunúsach a thiocfaidh an chuid is mó de. Ba cheart maoiniú na Gníomhaireachta a bheith faoi réir comhaontú ón údarás buiséadach mar atá leagtha amach i bpointe 31 den Chomhaontú Idir-Institiúideach an 2 Nollaig 2013 idir Parlaimint na hEorpa, an Chomhairle agus an Coimisiún maidir le smacht buiséadach, comhar i gcúrsaí buiséid agus bainistíocht fhónta airgeadais. Ba cheart nós imeachta buiséadach an Aontais a bheith infheidhme maidir le ranníocaíocht an Aontais agus le haon deontas eile is inmhuirearaithe ar bhuiséad ginearálta an Aontais Eorpaigh. Ba cheart an Chúirt Iniúchóirí na cuntais a iniúchadh. (31)Aon acmhainní airgeadais a chuirfidh an Ghníomhaireacht ar fáil i bhfoirm deontas, comhaontuithe tarmligthe nó i bhfoirm conartha i gcomhréir leis an Rialachán seo, níor cheart maoiniú dúbailte ó fhoinsí eile náisiúnta, Eorpacha nó idirnáisiúnta a bheith mar thoradh orthu. (32)Rialachán Tarmligthe (AE) Uimh. 1271/2013 ón gCoimisiún an 30 Meán Fómhair 2013 maidir leis an rialachán réime airgeadais do na comhlachtaí dá dtagraítear in Airteagal 208 de Rialachán (AE, Euratom) Uimh. 966/2012 ó Pharlaimint na hEorpa agus ón gComhairle (IO L 328, 7.12.2013, lch. 42), ba cheart feidhm a bheith aige maidir le Gníomhaireacht an Aontais Eorpaigh um Thearmann. (33)Ba cheart feidhm gan srian a bheith ag Rialachán (AE, Euratom) Uimh. 883/2013 ó Pharlaimint na hEorpa agus ón gComhairle i leith Ghníomhaireacht an Aontais Eorpaigh um Thearmann, agus ba cheart don Ghníomhaireacht sin aontú do Chomhaontú Idirinstitiúideach an 25 Bealtaine 1999 idir Parlaimint na hEorpa, Comhairle an Aontais Eorpaigh agus Coimisiún na gComhphobal Eorpach maidir le himscrúduithe inmheánacha arna ndéanamh ag an Oifig Eorpach Frith-Chalaoise. (34)Rialachán (CE) Uimh. 1049/2001 ó Pharlaimint na hEorpa agus ón gComhairle an 30 Bealtaine 2001 maidir le rochtain phoiblí ar dhoiciméid ó Pharlaimint na hEorpa, ón gComhairle agus ón gCoimisiún, ba cheart feidhm a bheith aige maidir le Gníomhaireacht an Aontais Eorpaigh um Thearmann. (35)Aon phróiseáil a dhéanfaidh Gníomhaireacht an Aontais Eorpaigh um Thearmann ar shonraí pearsanta faoi chuimsiú an Rialacháin seo, ba cheart í a dhéanamh i gcomhréir le Rialachán (CE) Uimh. 45/2001 ó Pharlaimint na hEorpa agus ón gComhairle, agus ba cheart prionsabail an riachtanais agus na comhréireachta a urramú le linn na próiseála sin. Féadfaidh an Ghníomhaireacht sonraí pearsana a phróiseáil chun a gcúraimí a dhéanamh maidir le cúnamh oibríochtúil agus teicniúil a chur ar fáil do na Ballstáit, d'fhonn malartú faisnéise leis na Ballstáit, leis an nGníomhaireacht Eorpach chun Comhar Oibríochtúil a Bhainistiú ag Teorainneacha Seachtracha Bhallstáit an Aontais Eorpaigh, le Europol nó le Eurojust a éascú, chun faisnéis ar staid an tearmainn a anailísiú agus chun críocha riaracháin. Ba cheart toirmeasc a bheith ar phróiseáil a dhéanamh ar shonraí pearsanta ina dhiaidh sin chun críocha seachas na críocha atá leagtha amach sa Rialachán seo. (36)Maidir le Rialachán (AE) Uimh. XXX/2016 ó Pharlaimint na hEorpa agus ón gComhairle maidir le daoine aonair a chosaint i dtaca le próiseáil sonraí pearsanta agus maidir le saorghluaiseacht sonraí den sórt sin, tá feidhm aige maidir le próiseáil sonraí pearsanta a dhéanann na Ballstáit agus an Rialachán seo á chur i bhfeidhm, mura rud é gurb iad údaráis ainmnithe nó fíorúcháin na mBallstát a dhéanann an phróiseáil sin chun críocha cionta sceimhlitheoireachta nó cionta coiriúla tromchúiseacha eile a chosc, a bhrath nó a imscrúdú, lena náirítear cosaint a thabhairt ar bhagairtí ar an tslándáil phoiblí agus na bagairtí sin a chosc. (37)Maidir le Treoir 2016/XXX/AE ó Pharlaimint na hEorpa agus ón gComhairle maidir le daoine aonair a chosaint i dtaca le próiseáil sonraí pearsanta ag údaráis inniúla chun críocha cionta coiriúla a chosc, a imscrúdú a bhrath nó a ionchúiseamh nó chun pionóis choiriúla a fhorghníomhú agus saorghluaiseacht na sonraí sin, tá feidhm aici maidir le próiseáil sonraí pearsanta a dhéanann údaráis inniúla na mBallstát chun críocha cionta sceimhlitheoireachta nó cionta coiriúla tromchúiseacha eile a chosc, a bhrath nó a imscrúdú, lena náirítear cosaint a thabhairt ar bhagairtí ar an tslándáil phoiblí agus na bagairtí sin a chosc. (38)Na rialacha atá leagtha amach i Rialachán (AE) Uimh. XXX/2016 maidir le cearta agus saoirsí daoine aonair a chosaint, go háirithe a gceart chun na sonraí pearsanta a bhaineann leo a chosaint, i ndáil le próiseáil sonraí pearsanta, ba cheart iad a shonrú i dtaca leis an bhfreagracht as na sonraí a phróiseáil, le cearta na ndaoine is ábhar do na sonraí a chosaint, agus le maoirseacht ar chosaint sonraí, go háirithe i gcás earnálacha áirithe.

(39)Níor cheart don Ghníomhaireacht sonraí pearsanta a phróiseáil ach amháin chun críocha a gcúraimí a dhéanamh maidir le cúnamh oibríochtúil agus teicniúil a chur ar fáil sna cásanna seo a leanas: sampláil cásanna chun críocha faireacháin; nuair a d'fhéadfadh sé go mbeadh uirthi déileáil le hiarratais ar chosaint idirnáisiúnta ó leanaí nó ó dhaoine soghonta; d'fhonn malartú faisnéise leis na Ballstáit, leis an nGníomhaireacht Eorpach chun Comhar Oibríochtúil a Bhainistiú ag Teorainneacha Seachtracha Bhallstáit an Aontais Eorpaigh, le Europol nó le Eurojust a éascú agus faoi chuimsiú faisnéis arna fáil agus a cúraimí á ndéanamh aici sna foirne tacaíochta don bhainistiú imirce ag láithreacha práinne, agus chun faisnéis ar staid an tearmainn a anailísiú. Aon phróiseáil a dhéanfar ar shonraí pearsanta, urramóidh sí prionsabal na comhréireachta agus beidh sí srianta do na sonraí pearsanta sin is gá chun na gcríoch sin. (40)Aon sonraí pearsanta a ndéanann an Ghníomhaireacht próiseáil orthu, cé is moite de na sonraí sin a phróiseáiltear chun críocha riaracháin, ba cheart iad a scriosadh tar éis 30 lá. Níl gá le tréimhse stórála níos faide chun na gcríoch dá bpróiseálann an Ghníomhaireacht sonraí pearsanta faoi chuimsiú an Rialacháin seo. (41)Chuathas i gcomhairle leis an Maoirseoir Eorpach ar Chosaint Sonraí i gcomhréir le hAirteagal 28(2) de Rialachán (CE) Uimh. 45/2001 agus thug sé tuairim uaidh an [...] . (42)Ós rud é nach féidir leis na Ballstáit cuspóirí an Rialacháin seo, mar atá an gá le cur chun feidhme CET a éascú agus feidhmiú CET a fheabhsú, comhar praiticiúil agus malartú faisnéise a neartú idir na Ballstáit maidir le cúrsaí a bhaineann le tearmann, dlí an Aontais agus caighdeáin oibríochtúla a chur chun cinn chun leibhéal ard aonfhoirmeachta a áirithiú i dtaca le nósanna imeachta tearmainn, coinníollacha glactha agus measúnú ar riachtanais cosanta ar fud an Aontais, faireachán a dhéanamh ar chur i bhfeidhm oibríochtúil agus teicniúil dhlí agus chaighdeáin an Aontais maidir le tearmann agus breis tacaíochta oibríochtúla agus teicniúla a chur ar fáil do na Ballstáit chun na córais tearmainn agus glactha a bhainistiú, go háirithe tacaíocht do na Ballstáit sin a bhfuil brú díréireach ar a gcórais tearmainn agus glactha, nach féidir leis na Ballstáit na cuspóirí sin a ghnóthú go leordhóthanach ach gur fearr is féidir, de bharr fairsinge agus éifeachtaí na gníomhaíochta, iad a ghnóthú ar leibhéal an Aontais, féadfaidh an tAontas bearta a ghlacadh i gcomhréir le prionsabal na coimhdeachta atá leagtha amach in Airteagal 5 den Chonradh ar an Aontas Eorpach. I gcomhréir le prionsabal na comhréireachta, a leagtar amach san Airteagal sin, ní théann an Rialachán seo thar a bhfuil riachtanach chun na cuspóirí sin a ghnóthú, (43)[I gcomhréir le hAirteagal 3 de Phrótacal Uimh. 21 maidir le seasamh na Ríochta Aontaithe agus na hÉireann i dtaca leis an limistéar saoirse, slándála agus ceartais atá i gceangal leis an gConradh ar an Aontas Eorpach agus leis an gConradh ar Fheidhmiú an Aontais Eorpaigh, tá fógra tugtha ag an dá Bhallstát sin gur mian leo bheith rannpháirteach i nglacadh agus i gcur i bhfeidhm an Rialacháin seo] NÓ [I gcomhréir le hAirteagal 1 agus le hAirteagal 2 de Phrótacal Uimh. 21 maidir le seasamh na Ríochta Aontaithe agus na hÉireann i dtaca leis an limistéar saoirse, slándála agus ceartais, atá i gceangal leis an gConradh ar an Aontas Eorpach agus leis an gConradh ar Fheidhmiú an Aontais Eorpaigh, agus gan dochar d'Airteagal 4 den Phrótacal sin, níl an dá Bhallstát sin rannpháirteach i nglacadh an Rialacháin seo agus níl siad faoi cheangal aige ná faoi réir a chur i bhfeidhm.] NÓ [(XX) I gcomhréir le hAirteagal 1 agus le hAirteagal 2 de Phrótacal Uimh. 21 maidir le seasamh na Ríochta Aontaithe agus na hÉireann i dtaca leis an limistéar saoirse, slándála agus ceartais, atá i gceangal leis an gConradh ar an Aontas Eorpach agus leis an gConradh ar Fheidhmiú an Aontais Eorpaigh, agus gan dochar d'Airteagal 4 den Phrótacal sin, níl an Ríocht Aontaithe rannpháirteach i nglacadh an Rialacháin seo agus níl sí faoi cheangal aige ná faoi réir a chur i bhfeidhm. (XX) I gcomhréir le hAirteagal 3 de Phrótacal Uimh. 21 maidir le seasamh na Ríochta Aontaithe agus na hÉireann i dtaca leis an limistéar saoirse, slándála agus ceartais, atá i gceangal leis an gConradh ar an Aontas Eorpach agus leis an gConradh ar Fheidhmiú an Aontais Eorpaigh, tá fógra tugtha ag Éirinn (, le litir an ...,) gur mian léi bheith rannpháirteach i nglacadh agus i gcur i bhfeidhm an Rialacháin seo.] NÓ [(XX) I gcomhréir le hAirteagal 3 de Phrótacal Uimh. 21 maidir le seasamh na Ríochta Aontaithe agus na hÉireann i dtaca leis an limistéar saoirse, slándála agus ceartais, atá i gceangal leis an gConradh ar an Aontas Eorpach agus leis an gConradh ar Fheidhmiú an Aontais Eorpaigh, tá fógra tugtha ag an Ríocht Aontaithe (, le litir an ...,) gur mian léi bheith rannpháirteach i nglacadh agus i gcur i bhfeidhm an Rialacháin seo. (XX) I gcomhréir le hAirteagal 1 agus le hAirteagal 2 de Phrótacal Uimh. 21 maidir le seasamh na Ríochta Aontaithe agus na hÉireann i dtaca leis an limistéar saoirse, slándála agus ceartais, atá i gceangal leis an gConradh ar an Aontas Eorpach agus leis an gConradh ar Fheidhmiú an Aontais Eorpaigh, agus gan dochar d'Airteagal 4 den Phrótacal sin, níl Éire rannpháirteach i nglacadh an Rialacháin seo agus níl sí faoi cheangal aige ná faoi réir a chur i bhfeidhm. (44)I gcomhréir le hAirteagal 1 agus 2 de Phrótacal Uimh. 22 maidir le seasamh na Danmhairge, atá i gceangal leis na Conarthaí, níl an Danmhairg rannpháirteach i nglacadh an Rialacháin seo agus níl sí faoi cheangal aige ná faoi réir a chur i bhfeidhm. (45)De bhrí gur chuidigh an Danmhairg go dtí seo leis an gcomhar praiticiúil idir na Ballstáit i réimse an tearmainn, ba cheart don Ghníomhaireacht comhar oibríochtúil leis an Danmhairg a éascú. Chuige sin, ba cheart cuireadh a thabhairt d'ionadaí ón Danmhairg páirt a ghlacadh i gcruinnithe uile an Bhoird Bainistíochta, ach gan cead vótála a bheith aige. (46)An inniúlacht atá ag údaráis tearmainn na mBallstát cinntí a dhéanamh i dtaobh iarratais aonair ar chosaint idirnáisiúnta, beidh sé ag na Ballstáit fós. (47)Is é is aidhm don Rialachán seo forálacha Rialachán (CE) Uimh. 439/2010 ó Pharlaimint na hEorpa agus ón gComhairle a leasú agus a leathnú. I bhfianaise a shuntasaí atá na leasuithe atá le déanamh ó thaobh a gcineáil, ba cheart an gníomh sin, ar mhaithe le breis soiléireachta , a aisghairm agus gníomh nua a chur ina nionad. Forléireofar tagairtí a dhéanfar don rialachán aisghairthe mar thagairtí don Rialachán seo. TAR ÉIS AN RIALACHÁN SEO A GHLACADH: CAIBIDIL 1 GNÍOMHAIREACHT AN AONTAIS EORPAIGH UM THEARMANN

Airteagal 1 Ábhar agus raon feidhme 1. Áiritheoidh Gníomhaireacht an Aontais Eorpaigh um Thearmann (an Ghníomhaireacht) go gcuirfear i bhfeidhm dlí an Aontais maidir le tearmann sna Ballstáit go héifeachtúil aonfhoirmeach. Éascóidh sí cur chun feidhme an Chomhchórais Eorpaigh Tearmainn (CET) agus feabhsóidh sí feidhmiú an chórais sin, agus beidh sí freagrach as cóineasú a chumasú i measúnú iarratas ar chosaint idirnáisiúnta ar fud an Aontais. 2. Lárionad saineolais a bheidh sa Ghníomhaireacht de bhua a neamhspleáchais, de bhua cháilíocht eolaíoch agus theicniúil an chúnaimh a sholáthraíonn sí agus na faisnéise a scaipeann sí, de bhua a thrédhearcaí agus atá a nósanna imeachta agus a modhanna oibríochtúla, agus de bhua a dhúthrachtaí atá sí i gcomhlíonadh na ndualgas a thugtar di agus de bhua na tacaíochta teicneolaíochta faisnéise is gá chun a sainordú a chomhlíonadh. 3. Gníomhaireacht an Aontais Eorpaigh um Thearmann an tainm nua a bheidh ar an Oifig Tacaíochta Eorpach do Chúrsaí Tearmainn a bunaíodh le Rialachán (AE) Uimh. 439/2010 ó Parlaimint na hEorpa agus ón gComhairle. Is ar an Rialachán seo a bheidh gníomhaíochtaí na Gníomhaireachta bunaithe as seo amach. Airteagal 2 Cúraimí 1. Is iad na cúraimí seo a leanas a dhéanfaidh an Ghníomhaireacht: (a)comhar praiticiúil agus malartú faisnéise idir na Ballstáit ar ghnéithe éagsúla den tearmann a éascú, a chomhordú agus a neartú; (b)faisnéis faoi staid an tearmainn agus faoi chur chun feidhme CET a bhailiú agus a anailísiú; (c)tacaíocht a thabhairt do na Ballstáit CET a chur chun feidhme; (d)cúnamh a thabhairt do na Ballstáit oiliúint a chur ar shaineolaithe ó na riaracháin náisiúnta uile, ó chúirteanna agus binsí agus ó na seirbhísí náisiúnta atá freagrach as cúrsaí tearmainn, lena náirítear croíchuraclam coiteann a fhorbairt; (e)tuarascálacha agus doiciméid eile lena gcuirtear faisnéis ar fáil faoi thíortha tionscnaimh ar leibhéal an Aontais a tharraingt suas agus a thabhairt cothrom le dáta go tráthrialta; (f)iarrachtaí na mBallstát a chomhordú maidir le hanailísiú coiteann a dhéanamh agus a fhorbairt ar an staid atá ann i dtríú tíortha tionscnaimh; (g)cúnamh éifeachtach oibríochtúil agus teicniúil a chur ar fáil do na Ballstáit, go háirithe nuair atá brú díréireach ar a gcórais tearmainn agus glactha; (h)tairbhithe de chosaint idirnáisiúnta a athshuíomh nó a aistriú laistigh den Aontas; (i)foirne tacaíochta tearmainn agus díorma um idirghabháil tearmainn a bhunú agus a imscaradh; (j)an trealamh teicniúil is gá a chur ar fáil do na foirne tacaíochta tearmainn agus na saineolaithe ón díorma um idirghabháil tearmainn; (k)caighdeáin oibríochtúla, táscairí, treoirlínte agus deachleachtais a bhunú i ndáil le cur chun feidhme ionstraimí uile dhlí an Aontais maidir le tearmann; (l)faireachán agus measúnú a dhéanamh ar chur chun feidhme CET mar aon le chórais tearmainn agus glactha na mBallstát;

(m)cuidiú leis na Ballstáit comhoibriú le tríú tíortha i gcúrsaí a bhaineann le tearmann, athlonnú go háirithe. 2. Tabharfaidh an Ghníomhaireacht tacaíocht do na Ballstáit maidir le gné sheachtrach CET. Chuige sin, déanfaidh an Ghníomhaireacht, i gcomhaontú leis an gCoimisiún, comhordú ar an malartú faisnéise agus ar bhearta eile a dhéanfar a bhaineann le saincheisteanna a eascróidh as cur chun feidhme na nionstraimí agus na sásraí a bhaineann le gné sheachtrach CET. 3. Féadfaidh an Ghníomhaireacht dul i mbun gníomhaíochtaí cumarsáide ar a thionscnamh féin sna réimsí a thagann faoina sainordú. Ní chuirfidh gníomhaíochtaí cumarsáide isteach ar na cúraimí dá dtagraítear i mír 1 agus i mír 2 agus déanfar iad i gcomhréir leis na pleananna ábhartha cumarsáide agus scaipthe arna nglacadh ag an mBord Bainistíochta. CAIBIDIL 2 COMHAR PRAITICIÚIL AGUS FAISNÉIS FAOI THEARMANN Airteagal 3 Dualgas maidir le comhoibriú de mheon macánta agus maidir le faisnéis a mhalartú 1. Beidh an Ghníomhaireacht agus údaráis tearmainn, seirbhísí náisiúnta inimirce agus tearmainn agus seirbhísí náisiúnta eile faoi réir dualgas maidir le comhoibriú de mheon macánta agus oibleagáid faisnéis a mhalartú. 2. Oibreoidh an Ghníomhaireacht i ndlúthchomhar le húdaráis tearmainn na mBallstát, le seirbhísí náisiúnta inimirce agus tearmainn agus le seirbhísí náisiúnta eile agus leis an gCoimisiún. Déanfaidh an Ghníomhaireacht a dualgais gan dochar do na dualgais sin atá sannta do chomhlachtaí ábhartha eile de chuid an Aontais, agus oibreoidh sí i ndlúthchomhar leis na comhlachtaí sin agus le hArdChoimisinéir na Náisiún Aontaithe le haghaidh Dídeanaithe. 3. Déanfaidh an Ghníomhaireacht gníomhaíochtaí a eagrú, a chur chun cinn agus a chomhordú d'fhonn malartú faisnéise a chumasú idir na Ballstáit, lena náirítear trí líonraí a bhunú de réir mar is iomchuí. Chun na gcríoch sin, déanfaidh an Ghníomhaireacht agus údaráis tearmainn, seirbhísí náisiúnta inimirce agus tearmainn agus seirbhísí náisiúnta eile na mBallstát an fhaisnéis uile is gá a roinnt ar bhealach tráthúil cruinn. Airteagal 4 Anailís faisnéise ar staid an tearmainn 1. Déanfaidh an Ghníomhaireacht faisnéis faoi staid an tearmainn san Aontas agus i dtríú tíortha a bhailiú agus a anailísiú sa mhéid go bhféadfaidh sé sin tionchar a bheith aige ar an Aontas, lena náirítear faisnéis cothrom le dáta faoi bhunchúiseanna, sreabha imirce agus sreabha dídeanaithe agus faoi aon mhórtheacht isteach tobann líon mór náisiúnach tríú tír a d'fhéadfadh brú díréireach a chur ar chórais tearmainn agus glactha, d'fhonn malartú tapa agus iontaofa faisnéise frithpháirtí chuig na Ballstáit a fhorbairt agus rioscaí a d'fhéadfadh a bheith ann do chórais tearmainn na mBallstát a shainaithint. 2.Bunóidh an Ghníomhaireacht a hanailís ar an bhfaisnéis a sholáthróidh na Ballstáit, institiúidí agus gníomhaireachtaí ábhartha an Aontais, an tSeirbhís Eorpach Gníomhaíochta Seachtraí, ArdChoimisinéir na Náisiún Aontaithe le haghaidh Dídeanaithe agus eagraíochtaí idirnáisiúnta eile, go háirithe. Chun na críche sin, oibreoidh an Ghníomhaireacht i ndlúthchomhar leis an nGníomhaireacht Eorpach chun Comhar Oibríochtúil a Bhainistiú ag Teorainneacha Seachtracha Bhallstáit an Aontais Eorpaigh agus beidh sí ag brath, go háirithe, ar an anailís riosca arna déanamh ag an nGníomhaireacht sin chun an leibhéal comhsheasmhachta agus cóineasaithe is airde is féidir a áirithiú san fhaisnéis a sholáthraíonn an dá Ghníomhaireacht. 3.Áiritheoidh an Ghníomhaireacht malartú tapa na faisnéise is ábhartha idir na Ballstáit agus leis an gCoimisiún. Chomh maith leis sin, cuirfidh sé torthaí a hanailíse faoi bhráid an Bhoird Bainistíochta ar bhealach tráthúil cruinn. Airteagal 5 Faisnéis faoi chur chun feidhme CET 1. Déanfaidh an Ghníomhaireacht malartú faisnéise a eagrú, a chomhordú agus a chur chun cinn idir na Ballstáit agus idir an Coimisiún agus na Ballstáit maidir le cur chun feidhme ionstraimí uile dhlí an Aontais maidir le tearmann. 2. Ceapfaidh an Ghníomhaireacht bunachair shonraí fhíorasacha, dhlíthiúla agus bunachair shonraí cásdlí maidir le cur i bhfeidhm agus forléiriú ionstraimí an Aontais agus ionstraimí náisiúnta agus idirnáisiúnta a bhaineann úsáid as na socruithe atá ann faoi láthair go háirithe. Ní stórálfar aon sonraí pearsanta sna bunachair shonraí sin mura fuair an Ghníomhaireacht na sonraí sin ó dhoiciméid a bhfuil rochtain phoiblí orthu.

3. Déanfaidh an Ghníomhaireacht faisnéis a bhailiú maidir leis an méid seo a leanas, go háirithe: (n)próiseáil na niarratas ar chosaint idirnáisiúnta ag lucht riaracháin náisiúnta agus ag údaráis náisiúnta; (o)an dlí náisiúnta agus forbairtí dlíthiúla i réimse an tearmainn, lena náirítear cásdlí; (p)cásdlí ábhartha Chúirt Bhreithiúnais an Aontais Eorpaigh agus an Chúirt Eorpach um Chearta an Duine. Airteagal 6 Tacaíocht do chóras Bhaile Átha Cliath Déanfaidh an Ghníomhaireacht a cúraimí agus a hoibleagáidí faoi mar atá leagtha amach i Rialachán (AE) Uimh. XXX/XXX. Airteagal 7 Oiliúint 1. Déanfaidh an Ghníomhaireacht oiliúint a chur ar bun agus a fhorbairt dá baill foirne féin, do bhaill na riarachán náisiúnta, na gcúirteanna agus na mbinsí uile, agus do bhaill na seirbhísí náisiúnta atá freagrach as cúrsaí tearmainn sna Ballstáit. 2. Forbróidh an Ghníomhaireacht an oiliúint sin i ndlúthchomhar leis na Ballstáit agus i gcomhar leis na heintitis oiliúna iomchuí sna Ballstáit, lena náirítear institiúidí acadúla agus eagraíochtaí ábhartha eile. 3. Forbróidh an Ghníomhaireacht uirlisí oiliúna ginearálta, sonracha nó téamacha, agus d'fhéadfaí an mhodheolaíocht "cúrsaí oiliúna d'oiliúnóirí" agus ríomhfhoghlaim a bheith mar chuid den oiliúint sin. 4. Déanfaidh an Ghníomhaireacht curaclam Eorpach tearmainn a bhunú agus a fhorbairt, ag féachaint don chomhar atá ann cheana féin san Aontas sa réimse sin. Déanfaidh na Ballstát an croíchuraclam coiteann a chomhtháthú in oiliúint fhoireann na seirbhísí náisiúnta agus oiliúint na núdarás atá freagrach as cúrsaí tearmainn de bhun a noibleagáide faoi Airteagal 4(3) de Threoir 2013/32/AE ó Pharlaimint na hEorpa agus ón gComhairle a áirithiú go gcuirfear oiliúint chuí ar a gcuid foirne. 5. Áireofar sna gníomhaíochtaí oiliúna sonracha nó téamacha maidir le tearmann: (q)caighdeáin idirnáisiúnta agus caighdeáin an Aontais maidir le cearta bunúsacha, go háirithe forálacha Chairt um Chearta Bunúsacha an Aontais Eorpaigh, agus an dlí idirnáisiúnta agus dlí an Aontais maidir le tearmann, lena náirítear saincheisteanna ar leith a bhaineann le dlí agus le cásdlí; (r)saincheisteanna a bhaineann le láimhseáil iarratas ar chosaint idirnáisiúnta, go háirithe na hiarratais sin ó dhaoine soghonta a bhfuil riachtanais speisialta acu agus ó leanaí, lena náirítear measúnú ar leas an linbh, cosaintí sonracha nós imeachta amhail ceart an linbh chun éisteachta a urramú, agus gnéithe a bhaineann le cosaint leanaí amhail teicnící chun aois a mheas; (s)teicnící agallaimh, lena náirítear aird ar leith a thabhairt ar leanaí, ar ghrúpaí soghonta agus ar íospartaigh céastóireachta; (t)sonraí méarlorg, lena náirítear cáilíocht sonraí agus riachtanais slándála; (u)úsáid tuarascálacha liachta agus dlí ó shaineolaithe sna nósanna imeachta tearmainn; (v)saincheisteanna a bhaineann le soláthar agus le húsáid faisnéise faoi na tíortha tionscnaimh;

(w)coinníollacha glactha, lena náirítear aird ar leith a thabhairt ar leanaí neamhthionlactha agus leanaí in éineacht lena dteaghlaigh, ar ghrúpaí soghonta agus ar íospartaigh chéastóireachta. 6. Beidh an oiliúint a chuirfear ar fáil ar ardcháilíocht agus aithneoidh sí na príomhphrionsabail agus na dea-chleachtais d'fhonn cur le cóineasú níos fearr na modhanna agus cinntí riaracháin agus an chleachtais dhlíthiúil, agus lánurraim á tabhairt do neamhspleáchas na gcúirteanna náisiúnta agus na mbinsí náisiúnta. 7. Déanfaidh an Ghníomhaireacht na tionscnaimh is gá chun a áirithiú go bhfuil sainoiliúint faighte ag na saineolaithe a bheidh ar na foirne tacaíochta tearmainn agus sa díorma um idirghabháil tearmainn, oiliúint atá ábhartha maidir lena ndualgais agus a bhfeidhmeanna, sula nglacfaidh siad páirt i ngníomhaíochtaí oibríochtúla arna neagrú ag an nGníomhaireacht. Déanfaidh an Ghníomhaireachta cleachtaí tráthrialta leis na saineolaithe sin i gcomhréir le sceideal na sainoiliúna agus na gcleachtaí dá dtagraítear ina clár oibre bliantúil. 8. Féadfaidh an Ghníomhaireacht gníomhaíochtaí oiliúna a eagrú i gcomhar leis na Ballstáit nó le tríú tíortha ar a gcríoch féin. CAIBIDIL 3 FAISNÉIS FAOI THÍORTHA THIONSCNAIMH Airteagal 8 Faisnéis faoi thíortha tionscnaimh ar leibhéal an Aontais 1. Beidh sa Ghníomhaireacht lárionad chun faisnéis ábhartha iontaofa chruinn cothrom le dáta a bhailiú faoi thíortha tionscnaimh daoine atá ag déanamh iarratais ar chosaint idirnáisiúnta, lena náirítear faisnéis a bhaineann le leanaí go sonrach agus faisnéis atá dírithe ar dhaoine ar chuid de ghrúpaí soghonta iad. Déanfaidh sí tuarascálacha agus doiciméid eile a chuireann faisnéis ar fáil faoi thíortha tionscnaimh ar leibhéal an Aontais, lena náirítear faisnéis faoi shaincheisteanna téamacha, a tharraingt suas agus a thabhairt cothrom le dáta go tráthrialta. 2. Déanfaidh an Ghníomhaireacht, go háirithe, an méid a leanas: (x)úsáid a bhaint as na foinsí faisnéise ábhartha uile, lena náirítear anailís faisnéise ar staid an tearmainn agus faisnéis eile a fhaightear ó eagraíochtaí rialtasacha, neamh-rialtasasacha agus ó eagraíochtaí idirnáisiúnta, lena náirítear faisnéis a fhaightear trí na líonraí dá dtagraítear in Airteagal 9 agus ó institiúidí, gníomhaireachtaí, comhlachtaí agus oifigí de chuid an Aontais agus ón tSeirbhís Eorpach Gníomhaíochta Seachtraí; (y)bainistiú agus breis forbartha a dhéanamh ar thairseach chun faisnéis faoi thíortha tionscnaimh a bhailiú; (``)formáid choiteann agus modheolaíocht choiteann a fhorbairt, lena náirítear téarmaí tagartha, i gcomhréir le riachtanais dhlí an Aontais maidir le tearmann, chun tuarascálacha agus doiciméid eile a fhorbairt ina mbeidh faisnéis faoi thíortha tionscnaimh ar leibhéal an Aontais. Airteagal 9 Líonraí Eorpacha le haghaidh faisnéis faoi thíortha tionscnaimh 1. Áiritheoidh an Ghníomhaireacht go gcomhordófar na tionscnaimh náisiúnta sin a chuireann faisnéis faoi thíortha tionscnaimh ar fáil trí líonraí a bhunú agus a bhainistiú i measc na mBallstát le haghaidh faisnéis faoi thíortha tionscnaimh. 2. Is é is cuspóir do na líonraí dá bhforáiltear i mír 1 go ndéanfaidh na Ballstáit: (aa)tuarascálacha náisiúnta agus táirgí eile maidir le tíortha tionscnaimh a mhalartú agus a thabhairt cothrom le dáta lena náirítear saincheisteanna téamacha is sonrach do thíortha tionscnaimh; (bb)iarratais a chur faoi bhráid na Gníomhaireachta maidir le ceisteanna sonracha fíorasacha a d'fhéadfadh eascairt as iarratais ar chosaint idirnáisiúnta, gan dochar do rialacha rúndachta mar atá leagtha síos sa dlí náisiúnta. Airteagal 10

Anailís choiteann ar fhaisnéis faoi thíortha tionscnaimh 1. Chun cóineasú a fhorbairt agus na critéir mheasúnaithe arna leagan síos le Treoir 2011/95/AE ó Pharlaimint na hEorpa agus ón gComhairle á gcur i bhfeidhm, déanfaidh an Ghníomhaireacht iarrachtaí na mBallstát a chomhordú chun gur féidir leo anailís choiteann a dhéanamh, agus ionas go bhforbróidh siad an anailís choiteann sin, a chuirfidh treoir ar fáil maidir leis an staid atá ann i dtíortha tionscnaimh ar leith. 2. Déanfaidh an Stiúrthóir Feidhmiúcháin, tar éis dó dul i gcomhairle leis an gCoimisiún, an anailís choiteann sin a chur faoi bhráid an Bhoird Bainistíochta lena formhuiniú. Is gá do na Ballstáit an anailís choiteann sin a thabhairt san áireamh agus iarratais ar chosaint idirnáisiúnta á scrúdú acu, gan dochar dá ninniúlacht cinneadh a dhéanamh maidir le hiarratais aonair. 3. Áiritheoidh an Ghníomhaireacht go ndéanfar síor-athbhreithniú ar an anailís choiteann agus go ndéanfar í a thabhairt cothrom le dáta sa mhéid is gá. I dtaca le haon athbhreithniú den sórt sin, is gá dul i gcomhairle leis an gCoimisiún roimh ré agus formhuiniú a fháil ón mBord Bainistíochta chun é a dhéanamh. 4. Cuirfidh na Ballstáit faoi bhráid na Gníomhaireachta, go míosúil, an fhaisnéis ábhartha faoi na cinntí arna nglacadh i dtaobh iarratasóirí ar chosaint idirnáisiúnta a thagann ó thríú tíortha atá faoi réir na hanailíse coitinne. Beidh san áireamh san fhaisnéis sin, go háirithe: (cc)staitisticí faoin líon cinntí lena ndeonaítear cosaint idirnáisiúnta d'iarratasóirí ó gach tír tionscnaimh atá ar a ndéantar an anailís choiteann agus sonrú ar an gcineál cosanta sin; (dd)staitisticí faoin líon cinntí lena ndiúltaítear cosaint idirnáisiúnta d'iarratasóirí ó gach tír tionscnaimh ar a ndéantar an anailís choiteann; (ee)staitisticí faoin líon cinntí arna ndéanamh i dtaobh iarratasóirí ó gach tír tionscnaimh ar a ndéantar an anailís choiteann i gcás nár cloíodh leis an anailís choiteann sin agus na cúiseanna nár cloíodh léi. Airteagal 11 Tíortha sábháilte tionscnaimh agus tríú tíortha sábháilte a ainmniú 1. Tabharfaidh an Ghníomhaireacht cúnamh don Choimisiún athbhreithniú tráthrialta a dhéanamh ar an staid atá ann sna tríú tíortha sin atá ar liosta coiteann an Aontais Eorpaigh de thíortha sábháilte tionscnaimh arna bhunú le Rialachán (AE) Uimh. XXX/XXX, lena náirítear na tíortha sin atá curtha ar fionraí den liosta ag an gCoimisiún agus na tíortha a baineadh den liosta sin. 2.Cuirfidh an Ghníomhaireacht ar fáil don Choimisiún, arna iarraidh sin dó, faisnéis faoi thríú tíortha ar leith a d'fhéadfaí a chur ar liosta coiteann an Aontais Eorpaigh de thíortha sábháilte tionscnaimh i gcomhréir le Rialachán (AE) Uimh. XXX/XXX. 3.Agus fógra á thabhairt aici don Choimisiún i gcomhréir le hAirteagal 37(4), Airteagal 38(5) agus Airteagal 39(7) de Threoir 2013/32/AE, cuirfidh na Ballstáit an Ghníomhaireacht ar an eolas freisin i dtaobh tríú tíortha arna nainmniú mar thíortha sábháilte tionscnaimh nó mar thríú tíortha sábháilte, a mbaineann na coincheapa seo leo de bhun Airteagal 35, Airteagal 38 agus Airteagal 39 de Threoir 2013/32/AE faoi seach: an chéad tír tearmainn, tríú tír sábháilte nó tríú tír sábháilte Eorpach. Féadfaidh an Coimisiún iarraidh ar an nGníomhaireacht athbhreithniú a dhéanamh ar an staid atá ann in aon cheann de na tríú tíortha sin d'fhonn a mheas an bhfuil na coinníollacha agus na critéir ábhartha atá leagtha amach sa Treoir sin á nurramú. CAIBIDIL 4 CAIGHDEÁN OIBRÍOCHTÚLA AGUS TREOIRLÍNTE Airteagal 12 Caighdeáin oibríochtúla, treoirlínte agus dea-chleachtais 1. Déanfaidh an Ghníomhaireacht gníomhaíochtaí a eagrú agus a chomhordú a chuirfidh chun cinn cur chun feidhme cuí agus éifeachtúil dhlí an Aontais, lena náirítear trí chaighdeáin oibríochtúla, táscairí, treoirlínte nó dea-chleachtais a fhorbairt i dtaobh cúrsaí a bhaineann le tearmann agus trí dhea-chleachtais a mhalartú idir na Ballstáit maidir le cúrsaí a bhaineann le tearmann. 2.Forbróidh an Ghníomhaireacht, ar a tionscnamh féin nó arna iarraidh sin don Choimisiún, agus i gcomhairle leis an gCoimisiún, forbróidh sí caighdeáin oibríochtúla maidir le cur chun feidhme ionstraimí dhlí an Aontais maidir le tearmann agus táscairí chun faireachán a dhéanamh ar chomhlíonadh na gcaighdeán oibríochtúil sin, agus forbróidh sí treoirlínte agus dea-chleachtais a bhaineann le cur chun feidhme ionstraimí dhlí an Aontais maidir le tearmann. Tar éis di dul i gcomhar leis an gCoimisiún agus tar éis don Bhord Bainistíochta iad a ghlacadh, cuirfidh an Ghníomhaireacht na caighdeáin, táscairí, treoirlínte nó dea-chleachtais sin in iúl do na Ballstáit.

3. Tabharfaidh an Ghníomhaireacht cúnamh do na Ballstáit, arna iarraidh sin dóibh, na caighdeáin oibríochtúla, treoirlínte agus dea-chleachtais a chur i bhfeidhm ar a gcórais tearmainn agus glactha tríd an saineolas is gá nó cúnamh oibríochtúil agus teicniúil a chur ar fáil. CAIBIDIL 5 FAIREACHÁN AGUS MEASÚNÚ Airteagal 13 Sásra chun faireachán agus measúnú a dhéanamh ar na córais tearmainn agus glactha 1. Bunóidh an Ghníomhaireacht, i ndlúthchomhar leis an gCoimisiún, sásra chun an méid seo a leanas a dhéanamh: (ff)faireachán agus measúnú a dhéanamh ar chur chun feidhme gach gné de CET sna Ballstáit, go háirithe: córas Bhaile Átha Cliath, coinníollacha glactha, nósanna imeachta tearmainn, cur i bhfeidhm critéar lena gcinntear riachtanais cosanta agus cineál agus cáilíocht na cosanta a thugtar do dhaone a bhfuil cosaint idirnáisiúnta ó na Ballstáit de dhíth orthu, lena náirítear maidir le cearta bunúsacha a urramú, cosaintí do leanaí agus riachtanais daoine soghonta; (gg)faireachán a dhéanamh ar chomhlíonadh caighdeán oibríochtúil, táscairí, treoirlínte agus dea-chleachtais maidir le tearmann; (hh)na córais tearmainn agus glactha, a nacmhainneacht, an bonneagar, an trealamh, an fhoireann atá ar fáil –lena náirítear foireann le haghaidh aistriúcháin agus ateangaireachta – na hacmhainní airgeadais agus inniúlacht údaráis tearmainn na Ballstát a fhíorú, lena náirítear an córas breithiúnach, i dtaca le cásanna tearmainn a láimhseáil agus a bhainistiú go héifeachtúil agus go cuí. 2. Féadfaidh an Ghníomhaireacht an measúnú a bhunú, go háirithe, ar fhaisnéis arna soláthar ag na Ballstáit, ar anailís faisnéise ar staid an tearmainn arna forbairt ag an nGníomhaireacht, ar chuairteanna ar an láthair agus ar shampláil cásanna. Chun na críche sin, cuirfidh na Ballstáit ar fáil, arna iarraidh sin don Ghníomhaireacht, an fhaisnéis is gá maidir le nósanna imeachta tearmainn, trealamh, bonneagar, coinníollacha glactha, rátaí aitheantais agus cáilíocht cosanta mar aon le hacmhainní foirne agus airgeadais ar leibhéal na mBallstát chun bainistiú éifeachtúil an chórais tearmainn agus glactha a áirithiú. Comhoibreoidh na Ballstáit leis an nGníomhaireacht freisin agus éascóidh siad aon chuairt ar an láthair a dhéanfaidh an Ghníomhaireacht chun críocha an fhaireacháin. 3. Déanfaidh an Ghníomhaireacht ullmhacht Ballstát le dul i ngleic le dúshláin a d'fhéadfadh brú díréireach a chur ar a gcórais tearmainn agus glactha a mheasúnú. Féadfaidh an Ghníomhaireacht a iarraidh ar na Ballstáit pleanáil theagmhasach le haghaidh bearta a dhéanfar chun déileáil leis an mbrú díréireach féideartha sin a chur ar fáil, agus tabharfaidh sí cúnamh do na Ballstáit a bpleanáil theagmhasach a ullmhú agus a athbhreithniú, nuair is gá. Airteagal 14 Nós imeachta maidir leis an bhfaireacháin agus an measúnú a dhéanfaidh an Ghníomhaireacht 1. Leagfaidh an Bord Bainistíochta síos, i gcomhairle leis an gCoimisiún, an clár chun faireachán agus measúnú a dhéanamh ar na córais tearmainn agus glactha i ngach Ballstát ar leith, nó sna Ballstáit uile ar bhonn gnéithe téamacha nó sonracha de na córais tearmainn. Cuid den chlársceidealú ilbhliantúil agus bliantúil dá dtagraítear in Airteagal 41 a bheidh sa chlár sin. Liostóidh an clár ilbhliantúil na Ballstáit sin a ndéanfar faireachán ar a gcórais tearmainn agus glactha gach bliain, rud a áiritheoidh go ndéanfar faireachán ar gach Ballstát uair amháin ar a laghad gach cúig bliana. Sa chlár oibre bliantúil liostófar na Ballstáit sin a ndéanfar faireachán orthu an bhliain dar gcionn i gcomhréir leis an gclár ilbhliantúil agus leis na measúnuithe téamacha. Áireofar ann eolas faoina mbeidh san fhaireachán agus sceideal le haghaidh aon chuairteanna ar an láthair a dhéanfar. Féadfar an clár oibre bliantúil a choigeartú, más gá, i gcomhréir le hAirteagal 41. Féadfaidh an Ghníomhaireacht tús a chur le faireachán chun measúnú a dhéanamh ar chórais tearmainn nó glactha Ballstáit ar a tionscnamh féin nó arna iarraidh sin don Choimisiún i gcás ina bhfuil amhras mór ann faoi fheidhmiú aon ghné de chórais tearmainn nó glactha an Bhallstáit sin. 2. Bunóidh an Ghníomhaireacht foirne saineolaithe gach uair a dhéanfar faireachán, cuairteanna ar an láthair san áireamh, de réir mar is gá. Ar na foirne saineolaithe sin beidh saineolaithe ó fhoireann na Gníomhaireachta féin agus ionadaithe ón gCoimisiún. Beidh an fhoireann saineolaithe freagrach as tuarascáil a tharraingt suas ar bhonn thorthaí na gcuairteanna ar an láthair agus na faisnéise arna cur ar fáil ag na Ballstáit.

3. Déanfaidh an Stiúrthóir Feidhmiúcháin dréachttuarascáil na foirne saineolaithe a tharchur chuig an mBallstát lena mbaineann, agus tabharfaidh sé a bharúil i dtaobh na dréachttuarascála sin. Ansin, cuirfidh an Stiúrthóir Feidhmiúcháin an dréachttuarascáil faoi bhráid an Bhoird Bainistíochta, agus beidh barúlacha an Bhallstáit lena mbaineann curtha san áireamh inti. Glacfaidh an Bord Bainistíochta an tuarascáil faireacháin agus déanfaidh sé é a tharchur chuig an gCoimisiún. 4. Ba cheart don Stiúrthóir Feidhmiúcháin, tar éis dó dul i gcomhairle leis an gCoimisiún, dréachtmholtaí a chur faoi bhráid an Bhallstáit lena mbaineann ina leagfar amach na bearta is gá chun aghaidh a thabhairt ar na heasnaimh thromchúiseacha. Tabharfar mí don Bhallstát lena mbaineann a bharúil a thabhairt i dtaobh na ndréachtmholtaí. Tar éis na barúlacha sin a mheas, glacfaidh an Bord Bainistíochta na moltaí agus tabharfaidh sé cuireadh don Bhallstát lena mbaineann plean gníomhaíochta a tharraingt suas ina leagfar amach na bearta is gá chun aon easnaimh a leigheas. 5.Cuirfidh an Ballstát lena mbaineann plean gníomhaíochta ar fáil don Ghníomhaireacht faoi cheann mí amháin ó ghlacadh na moltaí dá dtagraítear i mír 4. Tabharfaidh an Ballstát tuairisc don Ghníomhaireacht faoi chur chun feidhme an phlean gníomhaíochta faoi cheann trí mhí ó ghlacadh na moltaí agus leanfaidh sé de thuairisc a thabhairt gach mí ina dhiaidh sin go ceann sé mhí ar a mhéid. 6.Cuirfidh an Ghníomhaireacht an Coimisiún ar an eolas go tráthrialta faoi chur chun feidhme an phlean gníomhaíochta. Airteagal 15 Bearta leantacha agus faireachán 1. Más rud é nach ndéanann an Ballstát lena mbaineann, sa tréimhse dá dtagraítear in Airteagal 14(5), an plean gníomhaíochta a chur chun feidhme ina iomláine, agus go bhfuil na heasnaimh sna córais tearmainn agus glactha chomh tromchúiseach sin go gcuireann siad feidhmiú CET i mbaol, glacfaidh an Coimisiún, ar bhonn a mheasúnaithe féin ar chur chun feidhme an phlean gníomhaíochta agus ar a thromchúisí agus atá na heasnaimh, moltaí atá dírithe ar an mBallstát sin ina leagfar amach na bearta is gá chun na heasnaimh thromchúiseacha a réiteach agus, nuair is gá, ina leagfar síos na bearta is gá don Ghníomhaireacht a dhéanamh chun tacú leis an mBallstát sin. 2.Féadfaidh an Coimisiún, agus é ag cur sa áireamh a thromchuisí agus atá na heasnaimh a shainaithneofar, cuairteanna ar an láthair chuig an mBallstát lena mbaineann a eagrú chun cur chun feidhme an phlean gníomhaíochta a fhíorú. 3. Tabharfaidh an Ballstát lena mbaineann tuairisc don Choimisiún maidir le cur chun feidhme na moltaí sin dá dtagraítear i mír 1 laistigh den teorainn ama atá leagtha síos sna moltaí sin. Más rud é, tar éis na teorann ama sin, nach bhfuil an Coimisiún sásta gur chomhlíon an Ballstát na moltaí sin ina niomláine, féadfaidh sé bearta breise a dhéanamh i gcomhréir le hAirteagal 22(3). 4.Cuirfidh an Coimisiún Parlaimint na hEorpa agus an Chomhairle ar an eolas go tráthrialta faoin dul chun cinn atá déanta ag an mBallstát lena mbaineann. CAIBIDIL 6 CÚNAMH OIBRÍOCHTÚIL AGUS TEICNIÚIL Airteagal 16 Cúna